Ўзбек қочқинларининг ҳимоячиси Елена Рябинина вафот этди\n4 май куни марказий-осиёлик муҳожир ва қочқинлар ҳимояси билан шуғулланган таниқли ҳуқуқ ҳимоячиси Елена Рябинина 59 ёшида Москвада вафот этди. Озодлик бу инсон билан бирга ишлаган ва унинг ёрдами теккан қочқинлар билан суҳбатлашди.\nКейинги вақтларда саратон касаллиги билан курашган Елена Рябинина 4 май куни Москвада вафот этди.\nИнсон ҳуқуқлари институти қошидаги “Бошпана олиш ҳуқуқи” дастурининг раҳбари сифатида Рябинина ўн йилдан ортиқ вақт давомида асосан ўзбекистонлик ва тожикистонлик муҳожирлар ҳуқуқларини ҳимоя қилган.\nХусусан, диний ва сиёсий репрессиялар боис Ўзбекистонни тарк этишга мажбур бўлган ўнлаб қочқинларга Россия ва бошқа мамлакатларда бошпана берилишида Рябинина ҳал этувчи роль ўйнаган.\nҲуқуқ ҳимоячиси билан сўнгги кунгача бирга бўлган унинг шогирдларидан бири адвокат Надежда Ермолаева Елена Рябинина нима иш билан шуғулланиб келганини барча билиши, аммо унинг шахсий ҳаёти тўғрисида маълумотлар деярли бўлмаганини айтади Озодлик билан суҳбатда.\n- Елена ўз шахсий ҳаёти тўғрисида бировга гапиришни хуш кўрмасди. У бутун умрини бошқа одамларга ёрдам беришга бағишлади. Ҳатто касаллик енгиб бораётган охирги ойларда у ўзининг касаллигини бошқаларга айтмади, бизга оғирлигини ташламади. Шахсан мен нафақат касбдошим, устозим, балки энг яқин дўстимни йўқотдим... Айтишим керакки, у бошлаб берган кураш давом этади: у етиштирган шогирдлар жуда кўп! Елена олиб борган ва иштирок этган ишлар юзлаб, уларни ҳеч ким санамаган. Унинг қочқинларга кўмак берган маслаҳатларнинг ҳисобига етиб бўлмайди,- дейди марҳуманинг яқинларидан Надежда Ермолаева.\nЕлена Рябинина бошқариб келган Инсон ҳуқуқлари институти қошидаги “Бошпана олиш ҳуқуқи” лойиҳаси 2009 йилдан буён ишлаб келмоқда; бевосита марказий-осиёлик сиёсий ва диний қочқинлар масалалари билан эса Елена 2001-2002 йилларда Тожикистон ва, айниқса, Ўзбекистондан бўлган қочқинлар сонининг кескин кўпайиши натижасида шуғуллана бошлаган.\n“Инсон ҳақлари ҳимояси соҳасига у, яхши даромад келтириб турган риэлторлик ишини ташлаб келганини ҳам айтиб ўтишим керак”, дейди Надежда Ермолаева.\nОдессада туғулиб ўсган ва ҳар доим, ҳатто, оғир вазиятларни ҳазил-мутойиба билан қабул қилган Елена ўзбек-тожик қочқинларини “менинг қуёнларим”, деб атаган.\nШулардан бири – карманалик Садирбек Умиров қатор диний айбловлар билан 1,5 йил Красногорск қамоқхонасида ўтириб чиққан. "Озодликка чиқишимда опанинг ҳиссаси катта бўлган", дейди.\n- Опа ҳужжат ишларига, кўчада юришга документни олишга катта ёрдам берар эдилар. Шу орқали таниймиз у кишини. Мени улар Европа суди қарори билан чиқариб олишди. Ҳозир ишларим, Худога шукур, яхши, ишлаб юрибман. ФМСнинг вақтинчалик қочқинлик рухсатномаси билан юрибман. Яхши аёл эди, без отказ ёрдам қилар эдилар, беминнат. Оллоҳ рози бўлсин! Ёмонлик кўрмаганмиз у одамдан, қўлдан келганича ёрдам қилганлар чиқишимизга,- деб эслайди Елена Рябининани 33 ёшли Садирбек Умиров.\nЯна бир ўзбек қочқини – тошкентлик Фаррух Ботиров боши берк бир кўчага кириб қолган бир пайтда ёрдамга Елена келганини яхши эслайди.\n- Ўзимнинг ишим бўйича ҳамма документларни, қандай ҳужжат керак бўлса Елена Рябинина шуғулланган, бошқа ҳеч ким қилмаган. Менинг ишимни экстрадиция дейишадию, тўғриси ўзим ҳам тушунмайман. Ўзимизда, ўзбекларда биринчи навбатда “Жойи жанатда бўлсин!”, дейилади опага, дейди Фаррух.\nҲуқуқ фаоли Елена Рябинина Ўзбекистон ва Тожикистонга ноқонуний тарзда олиб чиқилаётган қочқинлар масаласини кўтарган биринчи ҳуқуқ фаолидир. У “Ислом экстремизми”, “Ҳизб-ут Таҳрир”, “нурчилар”, “жиҳодчилар” ва бошқа сохталаштирилган ишлар бўйича экстрадицияси сўралган ўзбекистонликларнинг диний-сиёсий ишларини Инсон ҳақлари бўйича Страсбург судига олиб чиққан ва хориждаги адвокатлари ёрдамида ҳимоясини таъминлаган шахсдир.\nРябинина Шанхай ҳамкорлик ташкилоти ва Коллектив хавфсизлик ташкилоти каби тузилмалар доирасида қабул қилинаётган айрим қарор-келишувлар халқаро ҳуқуқ қоидаларига зид келишини таъкидлаб чиққан.\nБухоролик диний қочқин Абдусами Раҳмонов гапиради:\n- Елена Рябинина Россиядаги қочқинлар, хусусан, ўзбек қочқинлари учун жуда катта ёрдам берган аёл эди. У кишига бемалол телефон қилиб савол берса, жавоб берарди. Ҳазиллашиб “Кечқурун соат тунги 2 дан кейин 10 гача телефон қилиб қўйсангизлар бирор нарса деб қўйсам хафа бўлмайсизлар!” дерди. Мен биринчи кўрганимда ҳам қўлидан келган барча ёрдамни кўрсатган, нима қилиш кераклигини ўргатган аёл эди. Ёрдамини бирор маротаба аямаган: “Ёрдам керак бўлса, албатта ёрдам бераман, келиб учрайверинг!”, дерди. Доим ёрдамга тайёр одам эди... Ачинарли ҳолат бўлибди. Уни яқин билган одамларга чуқур таъзия билдираман... Қани эди бу кишининг ўринларига яна кўплаб мана шунақа ҳуқуқ ҳимоячилари пайдо бўлиб, қочқинларимизнинг ҳаёти, хавфсизлигини таъминлашга ёрдам беришса,- дея муносабат билдирди Абдусами.\nЕлена Рябинина 1955 йилда Украинанинг Одесса шаҳрида туғилган. Ленинград аниқ механика ва оптика институтида 4 курс ўқиган. 5-курсда ўқишини Москвадаги нуфузли Н.Бауман номидаги техника университетига кўчирган ва ўқишни битириб, бироз муддат илмий-тадқиқот институларидан бирида ишлаган.\n2002 йилдан 2009 йилга қадар – “Фуқаровий кўмак” қўмитасидаги “Марказий-осиёлик сиёсий қочқинларга ёрдам” лоийҳасини бошқариб келган. 2010 йилдан Инсон ҳуқуқлари институти қошидаги “Бошпана олиш ҳуқуқи” дастурининг раҳбари бўлиб ишлаб келган. Ўзбекистонлик қочқинларни Россия Олий Суди ва Страсбург судида ҳимоя қилган.\nУнинг ҳимояси остида андижонлик қочқин Абдумуталиб Абдулҳақов, тожикистонлик Муроджон Абдулҳақов ва Савриддин Жўраевлар, “Хизб-ут Таҳрир” ташкилотига аъзоликда гумонланиб Россияда биринчи бўлиб қамалган ва кейинчалик ўғирлаб кетилган Юсуф Қосимохунов, қувалик Шокиржон Солиев, тошкенлик Умид Ёқубов, диний экстремизмда айбланиб Ўзбекистонга олиб чиқилган андижонлик Азаматжон Эрмаков, Икромжон Мамажонов, Санжарбек Сотиволдиев, Маъмуржон Юсупов ва Аҳмаджон Бекпўлатовлар ва бошқалар бўлган.\n2004 йилдан “Мемориал” Инсон ҳақлари маркази аъзоси. 2005 йилдан РФ Инсон ҳуқуқлари бўйича экспертлар кенгаши аъзоси бўлиб келган. Юрист ва ҳуқуқ ҳимоячилари учун “Экстрадиция ишлари бўйича ҳимоя” амалий қўлланмасини чиқарган. Бир нафар фарзанди бор.\nЕлена Рябинина 6 май куни дафн қилинади, видолашув маросими шу куни соат 13:00да Москвадаги Марказий клиник шифохонада бўлиб ўтади.


Энг антиқа автобус бекатлари | Megadunyo.Uz\nАвтор: megadunyo 0 Комментариев автобус, бекат, дизайн\nАвтобус бекатларига кўз шунчалик кўникиб кетганки, уларнинг ёнидан пайқамай ҳам ўтиб кетиш мумкин.\nЛекин қуйидаги бекатларнинг дизайни сизни нафақат тўхташга, балки бу ерда узоқроқ қолишга мажбур қилади.\nБиз сизларга 2016 йилда энг ажойиб дизайнга эга деб топилган автобус бекатлари рўйхатини ҳавола этамиз. Кўринг, завқланинг.\nНориждаги автобус бекати, Буюк Британия\nБекат Майкл Спайсер томонидан лойиҳалаштирилган. У япроқ кўринишида ишланган бўлиб, шунинг ҳисобига каттагина ҳудудни ёпиб туради. Архитекторлар вестибюл ва йўловчиларнинг кутиш жойи устини ёпиш учун ярим шаффоф материаллар ва алюминий панелли алоҳида турувчи темир соябон бунёд этишган. Ижодкорлар табиий вентиляцияни ҳам унутишмаган.\nПрестондаги автошоҳбекат, Буюк Британия\n1960-йиллар охирини ифодаловчи бу маскан BDP халқаро архитектура фирмаси ходимлари Кит Ингэм ва Чарльз Уислон томонидан лойиҳалаштирилган. Иншоот ўзига хос дизайни билан ажралиб туради. Дарвоқе, у ҳали-ҳануз Ғарбий Европадаги энг йирик шоҳбекатлардан ҳисобланади. Унга 1100тагача машина ва 80та икки қаватли автобус сиғади. Бундан 10 йил илгари шоҳбекатни бузиб ташлашлари мумкин эди, лекин архитектура дурдонаси сифатида эътироф этилиб, бузилмасдан қолди.\nГимарайншдаги автобус бекати, Португалия\nПортугалиядаги автобус бекати “Аррива” транспорт компаниясининг логистика муаммоларини ҳал этишга мўлжалланиб лойиҳалаштирилган.\nБекатга 96та автобус жойлашиши мумкин. Бинонинг ойнаванд деворлари атроф-муҳит билан аъло даражада уйғунлашган.\nSpaarne касалхонаси яқинидаги автобус бекати, Нидерландия\nШакли ёрқин малларанг тусли китнинг катта очилиб турган оғзига ўхшайди.\nБекат сунъий материаллар – пенополистирол ва полиэфир пластикдан қурилган ўлчами 50 × 10 × 5 метрли дунёдаги энг катта иншоот ҳисобланади.\nСток-он-Трент шаҳридаги автобус бекати, Буюк Британия\n“Гримшоу” халқаро архитектура фирмаси 2010 йилда шаҳарнинг марказий автобус бекатини лойиҳалаштириш ҳуқуқини қўлга киритган. Иншоот дизайни кўга уда ёқимли. Бекат шундай лойиҳалаштирилганки, пиёдалар оқими ва транспорт воситалари бир-бирига асло халақит бермайди.\n“Бранден” автобус бекати, Австрия\nУшбу конструкция бекатга ўхшамаса-да ва об-ҳаво инжиқликларидан ҳимоя қилмаса-да, дизайни жуда ажойиб. Бекат ингичка пўлат устунлардан ташкил топган ўрмонни эслатади. Бекат дизайнер Со Фудзимото томонидан лойиҳалаштирилган.\nСлау шаҳридаги автобус бекати, Буюк Британия\nБекат архитектураси 1800 йилда инфрақизил нурларни кашф этган маҳаллий астроном Уильям Гершел хотирасига аталган.\nБекатнинг “тўлқинли” дизайни инфрақизил нурлар тўлқинини такрорлайди. Йўловчилар айвон остида сайр қилиб завқланишлари мумкин. Бинонинг ташқи кўриниши турли ёритгичлар таъсирида турлича кўринишда ўзгариб туради.\nПоппенбюттел автошоҳбекати, Германия\nБинони лойиҳалаштиришдан асосий мақсад ҳаво кемаси концептини тасвирлашдан иборат.\nШаффоф қанот остида саккизта автобус учун тураргоҳ ҳамда кенг кутиш хонаси жойлашган.\nГаградаги автобус бекати, Абхазия\nУлкан тўлқин ёки чиғаноқ Гауди мозаикасини эслатиб юборади. Зураб Церетели томонидан лойиҳалаштирилган бекат Абхазияга олиб борувчи йўлда жойлашган.\nКрумбах шаҳридаги автобус бекати, Австрия\nБекат испан архитекторлари Антон Гарсия-Абрил ва Дебора Месса томонидан лойиҳалаштирилган. Бекатнинг кўриниши маҳаллий дарахт кесиш корхоналарида тахлаб қўйиладиган дуб ёғочлари тахламини эслатиб юборади.


Битта сохта, битта ҳақиқий кадастр ходими жиноят устида ушланди - xabar.uz\nБитта сохта, битта ҳақиқий кадастр ходими...\n15.02.2021 19:26 0 2609\nБитта сохта, битта ҳақиқий кадастр ходими нақ жиноят устида қўлга олинди. Бу ҳақда «Xabar.uz»га Бош прокуратура матбуот хизмати маълум қилди.\nУнга кўра, маҳкама ҳузуридаги Департамент ҳамда ДХХнинг Жалақудуқ туман бўлимлари ходимлари ИИБдаги ҳамкасблари билан ўтказган тезкор тадбирда сохта «кадастр»чининг фирибгарлиги фош этилди. Муқаддам шундай жинояти учун судланган М.К. фуқароларга ўзини туман Ер тузиш ва кўчмас мулк кадастри давлат корхонаси ходими деб таништириб икки нафар фуқаронинг ҳар бирига 6 сотихдан ер майдони олиб беришга ишонтириб, эвазига 1.300 АҚШ доллари олаётган вақтида ашёвий далил билан ушланган.\nХудди шундай ўтказилган яна бир тезкор тадбирда эса ҳақиқий кадастр ходими ушланди. Яъниким, Ер тузиш ва кўчмас мулк кадастр давлат корхонаси Жондор тумани филиали мутахассиси Ф.С. фуқаро Р.нинг ишончига кириб, унинг 23 сотих ер майдонини деҳқон хўжалиги номига расмийлаштириш масаласини юқори лавозимда ишловчи танишлари орқали ҳал қилиб беришни ваъда қилади. Эвазига талаб қилган 400 АҚШ доллари ҳисобидан 100 АҚШ доллари ва 2 млн сўмни олган вақтда...\nҲар икки ҳолат юзасидан фирибгарлик ва пора беришга қасд қилиш аломатлари билан жиноят иши қўзғатилди. Тергов ҳаракатлари ўтказилмоқда, дейилади Бош прокуратура хабарида.\nфирибгарлик пора Кадастр кўчмас мулк сотих


Ўзбек мигранти ичак-чавоғи осилган ҳолатда шифохонадан чиқариб юборилди - BBC O'zbek\nЎзбек мигранти ичак-чавоғи осилган ҳолатда шифохонадан чиқариб юборилди\n24 Сентябр 2017\nImage caption Жавлонбек Латифжонов Москвадаги қурилиш ташкилотларининг бирида ишчи бўлиб ишлаган\n24 ёшли Жавлонбек қурилиш биносининг 6-қаватидан тушиб кетган. Фарғоналик меҳнат муҳожири вертолётда ҳушсиз ҳолда шифохонага етказилган. Жонлантириш бўлимидаги 10 кунлик муолажалардан сўнг ўзига келгач, даволаниш бўлимига ўтказилган.\nЖавлонбек Латифжонов Москвадаги қурилиш ташкилотларининг бирида ишчи бўлиб ишлаган. Москвага шу йилнинг февраль ойида келган эди.\n"Уйланишим учун ишлаб пул йиғмоқчи эдим", дейди Жавлонбек.\nВидеони томша қилиш учун линкни босинг\n31 август куни пойтахтдаги қурилиш биноларининг бирида бахтсиз ҳодиса юз берди. Жавлонбек ишлаётган 6-қаватда арматура силжиб кетиб, пастга қулаган ва ерда ётган арматура бўлаклари устига қорни билан тушган. У вертолётда Н.В.Склифосовский номли шифохонага етказилиб, шошилинч операция қилинган.\nШифохона маъмурияти муҳожирни жонлантириш бўлимидан даволаниш бўлимига ўтганидан кейинги кунларда тиббий хизматларни пулли этиб белгилаган. Муҳожирнинг айтишича, Москвада ҳамкасбларидан бошқа ҳеч кими бўлмагани сабабли, шифохона пули тўланмаган. Шифокорлар оғир аҳволдаги Жавлонбекни касалхонадан чиқариб юборишган.\n"Қорним ёрилиб, ичакларим ташқарига чиқиб кетган. Касалхона чиқариб юборган куни совуқ ўтиб ичаклар йиринглаб кетибди. Аҳволим баттар оғирлашди. Ҳамкасбларим қарз ҳавола қилишиб касалхона пулини тўлашди. 50 минг рубль (800 доллар) тўланган, жой учун кунига 6000 (100 доллар) рублдан ёзилаяпти. Дори-дармонлардан ташқари ҳар бир куни учун пул ёзиб борилаяпти. Қандай тўлайман, билмайман", - дейди Жавлонбек.\nУнинг айтишича, ота-онаси ҳалокатдан хабар топишган, хавотирда. Аммо Фарғонадан Москвага келиб ўғилларини кўришга ва даволаниш ҳаражатларини тўлашга қодир эмас.\n- Кўриб турганингиздек, беморнинг аҳволи оғир. 20 кун ичида 2 бора операцияни бошидан кечирди. Олдинда яна ичакларини жойига солиш операцияси ўтказилиши лозим. Унга мунтазам қаров, узлуксиз муолажалар зарур. Яхшики, йигитча жисмонан ва руҳан кучли экан, соғлигини тиклашига имкон бор, - изоҳ берди Н.В.Склифосовский номли шифохона бўлим мудири Андрей Оранский Би-Би-Си ўзбек хизматига.\nШифокорнинг айтишича, Латифжоновнинг йиртилиб кетган ичакларининг айрим қисмлари тикилган. Ичакларининг ташқаридаги қисми ахлат чиқариш учун шлангларга вақтинча уланган. Қорнидаги йиринглар махсус аппаратлар ёрдамида тинимсиз ювилаяпти.\n"Реанимация мутлақо бепул. Аммо даволаниш бўлимидаги тиббий ҳаражатлар пуллик хизмат асосида", - дейди Оранский.\nБи-Би-Сига маълум бўлишича, Латифжоннинг шу кунгача даволанишига кетаётган ҳаражатларнинг бир қисмини унинг ҳамкасблари, қолган қисмини суғурта компанияси тўлаган.\n"Ҳозир фақат соғайиш ҳақида ўйлаяпман. Оёққа туриб уйга қайтгим келаяпти", дейди Жавлонбек.


Ворух яқинидаги йўл қурилиши чегара маслалари ҳал бўлгунича қолдирилди | ҚИРҒИЗИСТОН ЯНГИЛИКЛАРИ\nВорух яқинидаги йўл қурилиши чегара маслалари ҳал бўлгунича қолдирилди\nҚирғизистоннинг Боткен вилояти вакиллари тожикистонлик ҳамкасблари билан можарога сабаб бўлган йўл қурилиши масаласини ҳал қилиш учун учрашади. Вилоят маъмурияти чегарада ҳолатни тинч деб баҳоламоқда.\nТожикистоннинг Ворух анклавини айланиб ўтувчи йўл қурилиши йўлнинг қайси худуддан ўтаётганини аниқлангунича қолдирилди.\nБоткен области маъмурияти матбуот котиби Маматжан Бердишев сўзларига кўра, вилоят ҳокимияти Ўш—Исфана йўл қурилиши масаласини муҳокама қилиш учун Тожикистоннинг Сўғд вилояти мулозимлари билан учрашмоқчи.\nҲозирча учрашувларнинг аниқ санаси белгилангани йўқ.\nТожик анклави Ворух ичида жойлашган қишлоқ яшовчилари чегара бўйлаб олиб борилаётган йўл таъмир ишлари сабаб қирғизистонликлар билан жанжаллашганди.\nТурли маълумотларда можаро пайтида 50 яқин киши иштирок этгани айтилмоқда.\nМилиция жанжалда иштирок этаётган икки гуруҳ ўртасида жонли занжирни пайдо қилиб уларни ажратишга эришган — «Вечерний Бишкек» газетаси интернет таҳририяти маълумотларига кўра, жанжалда иштирок этаётганларнинг бири отган тошдан милиция ходими жароҳатланган.\nИчки ишлар министри муовини Қурсан Асановга кўра, можарода 8 киши жароҳат олган, улар ҳозирда касалхонада даволанмоқда.\nАввалги мақолаЧуй области: Хизматдоши билан муштлашган сержант ҳалок бўлди\nНавбатдаги мақолаТоп-лига: «Дордой» 4-0 ФЦ-95


Ўзбекистонлик трейдерлар баҳорда Россия бозорида сабзи нархи уч баробар ошишига умид қилиб, беҳуда пул тикишмоқда • EastFruit\nБош саҳифа › Янгиликлар › Ўзбекистонлик трейдерлар баҳорда Россия бозорида сабзи нархи уч баробар ошишига умид қилиб, беҳуда пул тикишмоқда\nЎзбекистонлик трейдерлар баҳорда Россия бозорида сабзи нархи уч баробар ошишига умид қилиб, беҳуда пул тикишмоқда\nМуаллиф: EastFruit 16 Фев 22 15 Фев 22 0110\nЎзбекистон сабзи бозоридаги вазият кўпчилик учун тушунарсиз бўлиб қолмоқда. Ўзингиз баҳо беринг, ҳозирги кунда сабзи нархи ўтган йилга нисбатан деярли уч баробар ва йилнинг шу даври учун одатдагидан олти баробар юқори! Бироқ, шундай баланд даражага қарамай, нархлар келгусида ҳам кўтарилиш тенденциясига эга.\nEastFruit таҳлилчилари бундай ноодатий вазиятнинг сабабларини аниқлашга ҳаракат қилишди. Балки Ўзбекистонда сабзи етиштириш камайгандир? Бироқ, аслида бунинг тескариси. Балки, яна Россия сабабдир, зеро, 2021 йил ёзида Ўзбекистон сабзисининг Россияга экспорти кескин кўтарилди. Йўқ, бундай деб ҳам бўлмайди, ҳозир Ўзбекистонда сабзининг улгуржи нархи Россиядагидан ҳам баланд, шунинг учун уни Россияга экспорт қилишда маъно йўқ. Хўш, унда Ўзбекистон учун муҳим сабзавот тури бўлмиш ушбу маҳсулот нархи юқори эканининг сабаби нимада?\nДаставвал Ўзбекистонда сабзи етиштириш ҳажмини кўриб чиқамиз. EastFruitнинг ўзбек жамоаси фермерлардан 2021 йилнинг октябрь-ноябрь ойларида йиғиб олинадиган сабзи ҳосили ва 2022 йилнинг март ойида йиғиб олинадиган сабзи ҳосили истиқболлари ҳақида сўради.\nИжтимоий тармоқларда ушбу сабзавотнинг рекорд нархлари ҳақида кўплаб мемлар тарқалган баҳор-ёз даврида Россияга юқори нархлар ва рекорд даражадаги экспорт ўзбек фермерларини сабзи экиладиган майдонларни кескин оширишга ундади. Фермерларнинг маълумотларига кўра, 2021 йилнинг июлида октябрь ва ноябрь ойларида йиғиб олинадиган кечпишар сабзининг экин майдонлари камида икки баробар кўпайтирилди. Бу сабзининг ҳосилдорлиги ўтган йиллардагидан унчалик фарқ қилмагани боис, табиийки, 2021 йилнинг октябрь-ноябрь ойларида ҳосил ҳажми икки баробардан зиёд ошди.\nБироқ, Россия ва Беларусдаги нархларнинг юқори даражасига қарамай, (уларни ҳам ҳисобдан чиқармаслик керак, чунки, ҳозир ушбу икки мамлакатда минтақадаги барча мамлакатлар орасида сабзининг энг юқори нархлари қайд этилмоқда), 2021 йилнинг октябрь-декабрь ойларида Россия бозорига сабзи экспорти фақат 9 фоизга ўсди. Бундан ташқари, биринчи графикда кўриб турганингиздек, Ўзбекистонда сабзи нархи ҳозир Россиядагидан ҳам юқори. Шунинг учун экспортнинг сезиларли таъсири аталмиш омил ўз-ўзидан йўққа чиқади.\nТабиийки, суҳбатлашилган фермерларнинг фикрига кўра, ҳозир Ўзбекистонда сабзи кўп, экспортнинг иқтисодий маъноси йўқ ва ушбу ҳажмлар бозорга катта босим ўтказиши, нархлар тушиши керак. Аммо улар ўсиб бормоқда! Бундан ташқари, биз биламизки, бир ойдан камроқ вақт ичида, яъни март ойида қишки сабзи йиғим-терим бошланади. Бу ерда ҳам фермерлар майдоннинг икки баробар оширилиши ҳақида гапиришяпти.\nМазкур ҳолатнинг биргина изоҳи бор ва буни биз суҳбатлашган Ўзбекистон сабзавот бозори вакиллари ҳам тасдиқлайди – трейдерларнинг 2021 йил сценарийси такрорланишига ишончи комил. Ва шуни айтиш жоизки, бу жуда дадил тахмин.\nТрейдерлар нимани кутмоқда?\nУлар Россия бозорида сабзи нархи камида уч баробар ошиб, ўтган йилгидек ҳар бир килограмм учун 90 АҚШ центига етишини кутишмоқда. Акс ҳолда, ҳозир Ўзбекистонда катта ҳажмда сабзи сақлашнинг иқтисодий маъноси йўқ.\nҚизиғи шундаки, фермерларнинг тасдиғига қараганда, трейдерлар ҳозир ҳам сабзини катта ҳажмда сотиб олиб, сақлашмоқда. Яъни, Ўзбекистонда сабзи савдоси анча фаол, лекин сақлаш учун катта ҳажмлар олиб қўйилаётгани – трейдерларнинг сабзини экспорт эҳтиёжлари учун сотиб олишаётгани ҳақидаги фикрни яна бир бор тасдиқлайди.\nЎзбекистоннинг жанубий вилоятидагилар кечпишар сабзи ҳосилининг бир қисмини ерда қолдириб, уни йиғиб олишга шошилишмаяпти. Агар қаттиқ совуқ бўлмаса, бу сабзини сақлашнинг арзон ва сифатли усули. Шунингдек, бозор иштирокчилари сабзавот омборларида сабзи жуда кўп эканини тасдиқлашмоқда ва уларнинг баъзилари айтишмоқдаки, «омборлар 2021 йилги кечпишар сабзи ҳосилига тўла».\nАйниқса, эртаги сабзи ҳосили икки баробар ошиши мумкинлигини ҳисобга олсак, Ўзбекистоннинг ички бозори бундай ҳажмдаги сабзини ўзлаштира оладими-йўқми, деган савол туғилади. Жавоб эса аниқ – албатта йўқ. Зеро, трейдерлар нархлар ошишини кутишмоқда ва Ўзбекистонда сабзи нархи, одатда, Россия бозорида кўтарилсагина кескин қимматлайди.\nРоссияда яқин ойларда сабзи нархи уч баробар ошиши мумкинми?\nАслида, кетма-кет икки йил давомида бу ҳолат ҳеч содир бўлмади, аммо бу мумкин эмас дегани ҳам эмас. Ўтган йили Россияда сабзи етиштириш учун об-ҳаво шароити мақбул бўлмагани ва ушбу сабзавот ҳосилдорлиги пасайгани мазкур сценарийни қўллаб-қувватлаши мумкин. Аммо ўтган йили сабзи экиладиган майдонлар кенгайди, шунинг учун уни етиштириш ҳажми ҳам кўпайди.\nШунингдек, Россиядаги сўнгги сабзи мавсуми бир қанча ноодатий хусусиятлари билан фарқ қилди, уларнинг такрорланиши Ўзбекистон трейдерларининг 2022 йилнинг март-июнь ойларида ушбу сабзавотни Россияга экспорт қилишдан юқори даромад олиш орзуси рўёбга чиқиши учун зарурий шарт бўлади.\n2021 йилги совуқ баҳор Россияда маҳаллий эртаги сабзавот ҳосилини йиғиб олиш бошланишини кечиктирди ва шунга ўхшаш вазият Россия Федерациясига қўшни мамлакатларда ҳам кузатилди. Иккинчидан, кучли ёмғир мавсуми эртаги лавлаги ва сабзи ҳосилини йиғиб олишга тўсқинлик қилди. Учинчидан, қўшни мамлакатларда ҳам ўтган йилги сабзавот захиралари тез якунига етди. Натижада, бозор талабини қондириш учун ҳеч нима қолмади ва нархлар кескин кўтарилди.\nБу 2022 йилда яна такрорланиши мумкинми? Мазкур эҳтимолни истисно қилиб бўлмайди, аммо, воқеаларнинг бундай ривожи эҳтимоли жуда паст.\nБироқ, 2021 йил баҳорини 2022 йил баҳоридан сезиларли даражада ажратиб турадиган яна бир муҳим жиҳат бор. Ва у Россия билан эмас, балки, Ўзбекистон билан боғлиқ. Ўтган йили баҳорда Ўзбекистоннинг сабзи захираси эртаги сабзи ҳосили ҳисобга олинганда 2022 йилга нисбатан бир неча баробар кам эди.\nРоссияда сабзи нархи кўтарила бошлаган тақдирда ҳам, Ўзбекистон фермерлари ва экспортёрлари нархни тезда пасайтириб, уни катта ҳажмда экспорт қила бошлашади.\nШу боис, Ўзбекистон сабзи бозоридаги воқеалар ривожига оид прогнозимиз у қадар тасалли бера олмайди: агар бозор иштирокчиларидан олинган маълумотлар реал вазиятни англатадиган бўлса, ўзбекистонлик сабзавот трейдерларининг аксарияти катта зарар кўриши мумкин, чунки, сабзи нархининг Ўзбекистонда баҳор фаслида, яъни, март ойидаёқ пасайиши эҳтимоли юқори. Бу вақтда омборлардаги кузги сабзи сифати тез ёмонлаша бошлайди ва зарарга кирмаслик учун уни сотишга шошилиш керак бўлади.\nШу билан бирга, бозорда эртаги қишки сабзининг янги ҳосили пайдо бўлади, у ҳам нархларга босим ўтказади, жанубий ҳудулардаги фермерлар эса куздан қолган сабзини қазий бошлайдилар, у ҳам сотувга чиқарилади. Ана шу пайтдаёқ, воситачилар ва улгуржи савдогарлар учун 2021 йил сценарийси амалга ошмаслиги аён бўлади, демак, захираларни арзон нархда сотиш бошланади. Ахир, улар ҳозир жуда баланд.\nШунга ўхшаш ҳолатлар аксарият мамлакатларда кўп бор содир бўлган. Бундан бир неча йил аввал Тожикистонда кўплаб трейдерлар катта зарар кўрган эди. Ўрта ҳисобда, ҳар уч-тўрт йилда бир бор баҳорда сабзавот ва картошка нархининг кескин пасайиши ҳолати (ҳатто кузги нархларга нисбатан ҳам) Украинада ҳам содир бўлади.\nТакрор айтамиз, бу бозор ва об-ҳаво омиллари ўзгартириши мумкин бўлган эҳтимолий сценарий. Бироқ, аниқ айтиш мумкинки, бугунги кунда баҳор ойларида қайта сотиш мақсадида жорий юқори нархларда ва катта ҳажмда сабзи сотиб олиб уни сабзавот омборларида сақлаш – юқори даражада рискли операциядир.\nҚувайт компаниялари Ўзбекистон қишлоқ хўжалиги маҳсулотларини импорт қилишга қизиқиш билдирмоқда\nКуз фаслида Хитой-Қирғизистон-Ўзбекистон темир йўли қурилиши бошланади\nПокистон ва Афғонистон Ўзбекистон мева-сабзавотлари импорти бўйича етакчи бўлди\n24 Май 21 3 2525\n18 Yan 22 17 Yan 22 0533


Вадим Абрамов: «Жамоа сафида жароҳатлар бор» - EFFECT.UZ\nВадим Абрамов: «Жамоа сафида жароҳатлар бор»\n. 20:15 | 10.06.2021\nЎзбекистон терма жамоаси бош мураббийи Вадим Абрамов Жаҳон чемпионати иккинчи саралаш босқичи 8-тури доирасидаги Яманга қарши ўйин олдидан ўз фикрларини билдириб ўтди.\n– Бизда мақсад ўша-ўша. Кейинги босқичга чиқиш учун ҳар ўйинга жиддий тайёргарлик кўрамиз. Ҳар бир ўйинимизни ютишимиз керак.\nҲар бир жамоа рақиби имкон берганичалик ўйнайди. Бизга ўз ўйинимизни кўрсатишга имкон берилса, яхши бўларди. Жамоа сафида жароҳатлар бор. Шу сабаб эртага баъзи ўзгаришлар қилсак ажабмас – дейди Абрамов.\nTeglar:Бош мураббий, Вадим Абрамов, Жаҳон чемпионати, Ўзбекистон терма жамоаси, Яман\nШавкат Мирзиёев «Зарринтож» ордени билан тақдирланди\nХалоскорларми ёки қасоскорлар? Ўлмаган шундай ўларкан-да...\nВадим Абрамов ва унинг мураббийлар штаби истеъфога чиқарилди\nАбрамов Кримец ва Анзурни терма жамоага нимага чақирмагани маълум бўлди\nДиёр Имомхўжаев Абрамов учун дилида олиб қўйган гапларини айтди\nВадим Абрамов истеъфога чиқиши кутилмоқда. Янги мураббий ким бўлади?


2016-йилнинг энг ёрқин суратлари - 14.12.2016, Sputnik Ўзбекистон\nReuters агентлиги 2016 йилнинг энг кучли ва энг гўзал суратларини тақдим этди 14.12.2016, Sputnik Ўзбекистон\n14:44 14.12.2016 (янгиланди: 16:18 12.03.2021)\nТОШКЕНТ, 14 дек — Sputnik. Маълумки, декабр ойида жаҳоннинг барча фотоагентликлари, худди бошқа ОАВлар сингари, йил якуни бўйича бир-биридан қизиқ материалларни эълон қиладилар.\nБутун дунё бўйича олинган миллионлаб суратлардан, фақатгина энг ёрқинлари, қизиқлари танлаб олинади. Рейтерс агентлиги ҳам ўз суратларини тақдим этди.\n© REUTERS / Yuri GripasБарак ва Мишель Обама анъанага мувофиқ ўз фарзандларига китоб ўқиб беришмоқда.\nБарак ва Мишель Обама анъанага мувофиқ ўз фарзандларига китоб ўқиб беришмоқда.\n© REUTERS / Ueslei MarcelinoПаралимпиячилар муҳаббати: ушбу суратда Канада баскетбол жамоаси ўйинчиси Адам Лансия жамоавий баҳсда Хитойга мағлуб бўлиб қолган рафиқасини юпатмоқда. Ушбу сурат Олимпия тарихидаги энг ҳиссиётларга бой суратлардан бири эканлиги эътироф этилди\nПаралимпиячилар муҳаббати: ушбу суратда Канада баскетбол жамоаси ўйинчиси Адам Лансия жамоавий баҳсда Хитойга мағлуб бўлиб қолган рафиқасини юпатмоқда. Ушбу сурат Олимпия тарихидаги энг ҳиссиётларга бой суратлардан бири эканлиги эътироф этилди\n© REUTERS / Aly SongШанхайдаги гимнастикачи\n© REUTERS / Carl RecineПортугалия термаси ва Криштиану Роналду Евро-2016даги ғалабасини нишонлашмоқда.\nПортугалия термаси ва Криштиану Роналду Евро-2016даги ғалабасини нишонлашмоқда.\n© REUTERS / Yves HermanЖулия Робертс Канндаги қизил йўлакдан ялангоёқ ўтишга қарор қилди.\nЖулия Робертс Канндаги қизил йўлакдан ялангоёқ ўтишга қарор қилди.\n© REUTERS / Rodi SaidХурсанд бўлиб кетган аёл Алеппо провинциясида ниқобдан халос бўлмоқда.\nХурсанд бўлиб кетган аёл Алеппо провинциясида ниқобдан халос бўлмоқда.\n© REUTERS / Brian SnyderДональд Трампнинг саломига реакция\nДональд Трампнинг саломига реакция\n© REUTERS / Jonathan BachmanПротесты в Батон Руж, Луизиана\nПротесты в Батон Руж, Луизиана\n© REUTERS / Carlos VeraЧилидаги тартибсизликлар вақтида ўсмир қиз ва полициячи назари "туташди"\nЧилидаги тартибсизликлар вақтида ўсмир қиз ва полициячи назари "туташди"\nДети играют в лагере для мигрантов на границе с Грецией\n© REUTERS / Eric GaillardФранциянинг миллий байрами - Бастилия олиниши кунида амалга оширилган теракт натижасида 84 киши ҳалок бўлган.\nФранциянинг миллий байрами - Бастилия олиниши кунида амалга оширилган теракт натижасида 84 киши ҳалок бўлган.\n© REUTERS / Carlo AllegriЎн йилликнинг энг даҳшатли довули сифатида баҳоланган - Мэттью довули оқибатлари, Шимолий Каролина, АҚШ\nЎн йилликнинг энг даҳшатли довули сифатида баҳоланган - Мэттью довули оқибатлари, Шимолий Каролина, АҚШ\n© REUTERS / StringerКўприкнинг узунлиги 430 метрни, эни — олти метрни ташкил этади. У ердан 300 метр баландликда жойлашган. Кўприк шишадан тайёрланган ўнлаб мустаҳкам панеллардан иборат ва бир вақтнинг ўзида 800 та одамни кўтара олади.\nКўприкнинг узунлиги 430 метрни, эни — олти метрни ташкил этади. У ердан 300 метр баландликда жойлашган. Кўприк шишадан тайёрланган ўнлаб мустаҳкам панеллардан иборат ва бир вақтнинг ўзида 800 та одамни кўтара олади.\n© REUTERS / Mark BlinchКанадада шимол ёғдуси.\nКанадада шимол ёғдуси.\n© REUTERSПанда боласи постаментдан ағанаб тушди.\nПанда боласи постаментдан ағанаб тушди.


ЯНА СИЗИКОВА (РОССИЯ): НИЯТИМ ТУРНИР ҒОЛИБАСИГА АЙЛАНИШ - UzTV New York, Inc.\nЯНА СИЗИКОВА (РОССИЯ): НИЯТИМ ТУРНИР ҒОЛИБАСИГА АЙЛАНИШ\n06/20/2017 | Filed under: SPORT,UZ TV NEWS | Posted by: admin\nФарғона кортлари мезбонлик қилаётган халқаро теннис турнирининг ҳар бир куни ракетка усталарининг қизғин баҳслари ва чиройли томошабоп ўйинлари билан мухлису мутахассисларнинг эътиборини тортмоқда. Жорий йилги ташкил этилган беллашувларга ҳам пухта тайёргарлик кўриб келган спортчилар тўплаган тажрибаларини амалда қўллаб, ғолиблик учун баҳс олиб боришяпти. Эътиборлиси шундаки, фарғонада мазкур мусобақага қилинган тараддуд бугун мамлакатимизда меҳмон бўлиб турган спортчилар, мураббийларда катта таассуротлар қолдирмоқда.\nEmiliano Zanon, суппервайзер: – Чиндан ҳам бу йилги турнирга келган спортчилар жуда маҳоратли ва иқтидорли теннисчилар таркибига киришади. Ва бу ўз навбатида мусобақанинг муросасиз ва қизиқарли ўтишини таъминлайди. Фарғонада еттинчи бор ташкил этилган “Fergana Women’s” баҳсларига жуда қизғин, юқори савияда тараддуд кўрилган. Айниқса, Фарғонада олиб борилган бунёдкорлик, кўкаламзорлаштириш ишлари ҳаммамизни беҳад қувонтиряпти. Биз бўш вақтларимизда шаҳар айланиб, гўзал манзараларнинг гувоҳига айландик. Бу юртингизда тараққиёт ҳамда тинчлик хукмронлигидан далолат беради. Менинг бу ерга қилган сафарим биринчиси бўлсада, олам-олам таассуротлар олмоқдаман. Келгусида ҳам юртингизда ўтказиладиган турнирларда иштирок этишга ҳаракат қиламан.\nНавбатдаги кун баҳсларини ҳам аёл теннисчилар бошлаб беришди. Биринчи кортда кечган беллашувда ҳамюртимиз Сабина Шарипова мамлакатимиз теннисчиси Шаҳноза Хатамова устидан ишончли ғалабага эришди. Фақатгина битта сетни ўз фойдасига ҳал қила олган Шаҳноза кейинги сетларни бой берди. 6-2, 2-6, 6-3. Навбатдаги кортда ўтказилган учрашув ҳам ҳамюртларимиз иштирокида бўлиб ўтди. Унда тажрибали теннисчи Нигина Абдураимова Ясмина Каримжоновани қабул қилди. Кучли ҳаракат ва хужумкор ўйин намойиш қилган Нигина рақибини 6-1, 6-1 ҳисобида мағлубиятга учратди. Ҳиндистонлик Прерна Бхамбри ҳамда россиялик Яна Сизиковалар ўртасида кечган қизиқарли беллашувда эса Яна Сизикованинг қўли баланди келди. 6-1, 6-0 Яна Сизикова фойдасига.\nЯна Сизикова, иштирокчи (Россия): – Мен Ўзбекистонда, хусусан Фарғонада ўтказиладиган турнирларда мунтазам иштирок этишга одатланганман. Чунки бу ердаги шароит, замонавий корт, самимий одамлар менда илиқ таассуротлар қолдирган. Эътиборлиси бу ердаги бўлиб ўтадиган беллашувларга ҳам кучли теннисчилар келишади. Ва биз бу ерда нафақат баҳслашиш, балки тажриба алмашиш имкониятига эга бўламиз. Ҳозир мен ўтказилган учрашувда ғалабага эришдим. Ниятим турнир ғолибасига айланиш.\n“Fergana Challenger” баҳслари ҳам барчанинг диққат эътиборини тортмоқда. Асосий кортда белоруссиялик теннисчи Иля Ивашка япония вакили Шуичи Секигучини қабул қилди. Икки сет давом этган учрашувда Иля Ивашканинг қўли баланд келди. Таблода қайд этилган 6-2, 6-2 ҳисоби унга ғалаба олиб келди. Шунингдек, сербиялик Никола Милоевич ҳамда мамлакатимиз спортчиси Санжар Файзиев иштирокида ўтган беллашувда Сербия вакилининг омади келди. Фақатгина битта сетни ўз фойдасига ҳал қила олган Санжар қолган икки сетни бой берди. 7-6, 3-6, 7-6 Милоевич фойдасига. Яна бир учрашувда ўзаро баҳс олиб борган ҳамюртимиз Сергей Фомин ва Канада вакили Брайден Шнур 6-1, 6-3ҳисобида муғлубиятга учради.


Қирғизистонда парламент тақдири ҳал бўляпти\nҚирғизистон ахборот агентликлари мамлакат Хавфсизлик кенгашининг 11 январда бўлиши кутилаётган йиғилишида парламентнинг тарқатиб юборилиши масаласи муҳокама этилиши ҳақида хабар тарқатмоқда.\nҚирғизистон парламентидаги мухолифат ўтган йилнинг 9 ноябрида мамлакат президенти ваколатларини чекловчи конституциянинг қабул қилинишига эришган эди. Бироқ орадан бир ой ўтиб, президентнинг парламентдаги тарафдорлари яна янги конституцияни қабул қилди ва президентга ваколатларини қайтарди.\nҚирғизистон парламенти раиси Марат Султонов фикрича, ҳукумат ва парламент ўртасида бир йилдан бери ўта кескинлашган вазият президентга ваколатлари қайтарилган конституция қабул қилингач барҳам топган.\n“Ҳамма гап энди президентда қолди. Парламентдаги барча мунозарали масалаларга ечим топилди. Энди президент янги конституцияни имзоласа бўлди”, - деди Марат Султонов.\nАйрим сиёсатчилар янги конституцияга кўра парламентни тарқатиш ҳуқуқига эга бўлган президент ҳозирги шароитда ўз ҳуқуқидан фойдаланишини башорат қилмоқда.\n“Президент парламент кўп қонунларни қабул қилмай, конституцияни бузмоқда, деган баҳона билан парламентни тарқатишга маънавий ва юридик асос топади. Иккинчидан эса янги конституцияда президентга катта ваколатлар берилган. У қонунларни ўзгартира олади, сайлов округларини белгилаш ҳуқуқига эга бўлади. Бу орқали эса у парламентга ўз одамларини олиб келиши мумкин”, - дейди Отамакон” партияси раҳбарларидан бири Эркинбек Алимбеков.\nПарламент тарқатилса, мамлакатда яна норозилик намойишлари бошланиши, бу эса президент манфаатларига мос эмаслиги ҳақида фикр билдирган айрим депутатлар президент парламентни тарқатиб юборишга ботина олмаслигини айтаётир.\nҚирғизистон Хавфсизлик кенгашининг 11 январь кунги йиғилишидан сўнг юқоридаги фикрлар ҳақиқатга қанчалик мос келиши маълум бўлади. Бу йиғилиш кун тартибига парламент масаласи ҳам киритилган.\nҚирғизистон президенти Қурманбек Бақиев ҳар қандай ҳолатда ҳам парламентни тарқатиб юбормаслиги ҳақида бир неча бор гапирган бўлса-да, айни пайтда мамлакатдаги 91 та сиёсий партия янги парламент сайловига тайёрлана бошлади.\n“Демократик партиялар бирлиги” ҳаракати ҳамраиси Қубатбек Бойбўлов сўзларига кўра, ҳозир партияларнинг бирлашиш жараёни бошланган ва улар музокараларга киришган. Сайлов яқинлашган сари бу жараён янада қизийди. Қирғизистондаги барча партиялар 5-6 кучли блокка бирлашади.\nЎтган ҳафтада Қирғизистондаги сиёсий партиялар парламенти ҳам ўз йиғилишини ўтказганди. Бу йиғилишда Қирғизистон президентининг парламентни тарқатмаслик тўғрисидаги ваъдаларига қарамай, сиёсий партиялар вакиллари янги парламент сайловига тайёргарлик масалаларини муҳокама қилган эди.


Тахиятошдаги хонадонда ёнғин юз берди- Kruz.uz\nТахиятошдаги хонадонда ёнғин юз берди\n19:20, 25.03.2019 1456 0 Тахтакўпир тумани\nШу йилнинг 20 март куни Қорақалпоғистон Республикаси Тахиатош тумани Қ.Айымбетов кўчасида жойлашган 9-уйда ёнғин содир бўлди. Бу ҳақда Ўзбекистон Республикаси ИИВ ЁХББ ОАВ билан ҳамкорлик қилиш бўлинмаси хабар бермоқда.\nЁнғин жойига зудликда 4 та ёнғин ўчириш экипажлари жалб этилган. Ёнғин оқибатида уйнинг 70 кв.метр майдонда томи, шифт қисми ва уй жиҳозлари ёниб зарарланган. Тан жароҳати олганлар ва ҳалок бўлганлар йўқ. Ёнғиндан уйнинг 50 кв.метр майдони сақлаб қолинган. Ҳодисанинг тахминий келиб чиқиш сабаби иситиш қозонининг носоз дудбурони. Моддий зарар миқдори аниқланмоқда.


Вилоят ҳокими тадбиркорлар муаммоларини ўрганди\nСурхондарё вилояти ҳокими Тўра Боболов бугун фаолиятида муаммога дуч келаётган тадбиркорларни қабул қилиб, уларнинг мурожаатларини тинглади. Ўртага ташланган муҳим масалаларни мутасадди раҳбарлар иштирокида ҳал этиш йўлларини излади.\n– Ҳудудимиз павловния дарахтини парваришлаш учун қулай иқлимга эга, – дейди якка тартибдаги тадбиркор Соҳиба Пардаева. – У тез ўсади. Мустаҳкам ёғоч бўлади. Шунингдек, биомасса манбаи ҳам экан. Павловниядан пишиқ мебель ҳам, мусиқий асбоблар ҳам ясаш мумкин. Бугунги қабулда ана шу қизиқишимни айтиб, ер майдони ажратишда ёрдам сўрадим. Масала шу ернинг ўзида кўриб чиқилиб, Термиз тумани ҳудудидан бошланишига ўн гектар ер ажратиладиган бўлди.\nТадбиркорлар қабулида қирқдан ортиқ ишбилармоннинг мурожаати тингланди.\n– Сутни қайта ишлаш лойиҳасини амалга оширмоқчи эдим, – дейди тадбиркор Улуғбек Омонов. – Шу мақсадда Денов туманидан келдим. Бунинг учун бир миллиард сўм кредит маблағига эҳтиёж сезаяпман.\nДардимни тинглаган вилоят раҳбари тижорат банкига амалдаги қонун доирасида менга имтёзли кредит ажратиш бўйича топшириқ берди. Муаммо узоғи билан бир ҳафтада ечимини топадиган бўлди.\nБаҳор фаслининг илк кунида бўлиб ўтган қабул чоғида тадбиркорларнинг ташаббус ва таклифлари қўллаб-қувватланиб, ўртага ташланган аксарият масалалар жойида ҳал этилди. Айрим мурожаатчиларга тегишли маслаҳат ва ҳуқуқий тушунча берилди. Ечими вақт талаб этадиган муаммолар бўйича тегишли муддат белгиланиб, ижроси вилоят ҳокимлиги томонидан назоратга олинди.


Хитой вакцинасининг илк миллион дозаси Тошкентга олиб келинди\n19 май 2022, Тошкент вақти: 16:42\nТошкент халқаро аэропортига Хитойдан 1 миллион дозада Хитой—Ўзбекистон ZF-UZ-VAC2001 вакцинаси олиб келинди.\nZF-UZ-VAC2001 вакцинасини Хитой Фанлар академияси Микробиология институти олимлари яратган ва Anhui Zhifei Longcom Biopharmaceutical Co.Ltd фармацевтика компанияси томонидан ишлаб чиқилган.\nХитойлик ҳамкорлар Ўзбекистонни мазкур вакцина ҳаммуаллифи деб эълон қилди ва вакцинага ZF-UZ-VAC2001 деб ном берилган.\nСўнгги янгилик Ўзбекистонда аҳолини коронавирусга қарши оммавий эмлаш ишлари бошланиши кутилаётган бир пайтга тўғри келган.\nЎзбекистонлик масъуллар куни-кеча вакцинация жараёнига 1 апрель куни киришилишини расман маълум қилишганди.\nЎзбекистон Oxford-AstraZeneca вакцинасини ҳам олишни бошлагани ҳақда аввал хабар қилинганди.


1 Апрель 12:15\n72 ёшли оқсоқол ноябр ойига қадар мамлакат бўйлаб саёҳат қилади, амалий санъат усталари билан учрашади, бошқа вилоятлар аҳолисини Улитау тумани тарихи ва муқаддас қадамжолари билан таништиради.\nУ кунига 40 километр йўл босиб ўтишни режалаштирган.\n«Улитауга борганмисиз?» деб аталмиш пиёда марафони кеча бошланди. Сарсенбай Қотирашов жўнаш олдидан «Улитау» музей-қўриқхонасидаги ҳамкасблари билан учрашиб, ўз йўналишлари билан ўртоқлашди.\n«Мен етти йилдан бери пиёда марафонига тайёргарлик кўрдим. Мақсадим – ҳунармандлар билан учрашиш, қозоқ халқини Улитау тарихи билан таништириш. «Кўкмайса» фестивалини тарғиб қилиш ҳам шулар жумласидандир. Қозоғистоннинг барча вилоятларига бориш ниятим бор. Қизилўрда, Туркистон, Чимкентдан бошлайман. Кейин Тараз, Алмати, Талдиқўрғанга саёҳат қиламан.\nМен Қозоғистоннинг энг яхши ҳунармандлари рўйхатини тузмоқчиман. Менинг барча йўналишларим ижтимоий тармоқларда эълон қилинади», — деди саёҳатчи.\nМарафон йўналиши: Улитау - Қизилўрда - Туркистон - Чимкент - Тараз - Алмати - Талдиқўрған - Аякўз - Семей - Павлодар - Нур-Султан - Кўкшетау - Петропавл- Қостанай - Ақтўбе - Орал - Атирау - Бейнеу - Ақтау.


Славко Лукич: "Навбаҳор"га қайтишга тайёрман. Клуб мухлисларини жуда яхши кўраман" - Zamin.uz\n09:30 / 15.12.2020\nСлавко Лукич: "Навбаҳор"га қайтишга тайёрман. Клуб мухлисларини жуда яхши кўраман"\n2018 ҳамда 2019 йилларда "Насаф" ва "Навбаҳор" таркибида тўп сурган ҳимоячи Славко Лукич билан боғландик.\nОлдинроқ унинг атрофида миш-мишлар урчигани ва келаси мавсумда "Навбаҳор" таркибида фаолиятини давом эттириши мумкинлиги борасида маълумотлар пайдо бўлганди. Бироқ Славко ушбу миш-мишларни тасдиқламади. Лекин у "Навбаҳор"га қайтишга тайёрлигини айтди.\n- Славко, эшитишимизга қараганда, келаси мавсумда "Навбаҳор"га ўтишингиз мумкин экан.\n- Буни ёлғон маълумот дейишим мумкин. Агар менга қўнғироқ қилиб, "Навбаҳор"га таклиф билан чиқишса, йўқ демайман. "Навбаҳор" мухлисларини яхши кўраман. Уларнинг қаршисида футбол ўйнаш, уларнинг қўллаб-қувватловини ҳис қилиб туриш доимо ёқимли. Наманган - ҳақиқий футбол шаҳри. У ерда футбол ва футболчилар қадрланади.\n- Демак, "Навбаҳор"га қайтиш ниятингиз йўқ эмас.\n- Албатта. Агарда кимдир қўнғироқ қилиб, таклиф билан чиқса, шундай ажойиб жамоа таркибида ўйнашдан фақатгина хурсанд бўламан.\n- Менимча, Андрей Канчельскис ҳали ҳам жамоани бошқараётган бўлганида бундай демаган бўлардингиз.\n- Албатта, йўқ. Деян Журжевичдан кейин жамоани Андрей Антанасович қабул қилиб олганидан кейин мен захирада қолиб кетдим. Ҳатто натижалар яхши бўлса ҳам, яхши ўйин кўрсатсам ҳам Канчельскис менга қараганида қовоғини уйиб оларди.\n- Демак, Сизни Ўзбекистонга келишингизни кутсак бўладими?\n- Ҳа, агар алоқага чиқишса, йўқ демайман. “Замин” янгиликларини “Youtube”да кузатиб боринг\nЯнгиликлар » Спорт » Славко Лукич: "Навбаҳор"га қайтишга тайёрман. Клуб мухлисларини жуда яхши кўраман"


ЎЗХДП ТАШКИЛОТЛАРИ ТАШАББУСИ БИЛАН - Ўзбекистон овози газетаси\nЎЗХДП ТАШКИЛОТЛАРИ ТАШАББУСИ БИЛАН\nЎзХДП Шўрчи туман кенгаши 9 май — Хотира ва қадрлаш куни муносабати билан «Ёш ғайрат» маҳалласида учрашув ўтказди. Тўкин дастурхон ёзилиб, пиру бадавлат кишиларга эҳтиром кўрсатилди. Дилтортар наво ва ажойиб куй-қўшиқлар иштирокчиларга хушкайфият бахш этди. Уруш қатнашчилари ва фахрийларга совғалар топширилди.\n— Халқимиз кўп қийинчиликларни бошидан кечирди, — дейди 93 ёшли уруш қатнашчиси Мирзо Умаров. — Оловли йилларнинг суронлари ҳали кўз олдимдан кетмайди. 1941 йилнинг августида урушга кетган бўлсам, 1943 йилги Москва остоналарида бўлган жангларда оғир жароҳат билан уйга қайтдим. Уруш қурбонларини, вайронагарчиликларни кўп кўрдим. Тинчлик — улуғ неъмат. Дориломон кунларга етказганига шукр қилиб, 10 нафар фарзанд, 70 га яқин набиралар қуршовида кексалик гаштини суряпман.\n— Маҳалламизда 3 минг 500 нафардан ортиқ киши истиқомат қилади, — деди «Ёш ғайрат» маҳалла фуқаролар йиғини раиси Ўрол Шерхонов. — Ёши улуғ кишилар ҳамиша эъзозимизда. Маҳалламиздаги бирон бир тадбир уларнинг маслаҳатисиз, иштирокисиз ўтмайди. Кексаларни эъзозлаш йили муносабати билан уларнинг маданий ҳордиқ чиқаришлари учун шароитлар яратиш, соғликларини мустаҳкамлашга эътиборни кучайтирдик.\nАна шундай тадбир ЎзХДП Қашқадарё вилоят кенгаши ташаббуси билан Муборак туманидаги Қарлиқ қишлоғи ва «Ёшлик» маҳалласида ҳам ўтказилди. Партия фаоллари ва депутатлар, ҳамкор ташкилотлар вакиллари уруш қатнашчилари ва фахрийларни йўқлашди. Улар билан дилдан суҳбатлашишди. Юртимизда, вилоят ва туманларда бўлаётган бунёдкорлик ишлари ҳақида гапириб беришди, совға-саломлар улашишди.\n– Эътибордан кўнглим тоғдек кўтарилди, – дейди 96 ёшли Чори Яхшиев. – Биз уруш азобларини кўрдик, сизлар кўрманглар илоҳим. Тинч ва осойишта кунларга етказганига шукр дейман. Юртимиз тинч, дастурхонларимиз тўкин, кўнглимиз хотиржам. Илоҳим, шу кунларга кўз тегмасин.\nБундай хайрли тадбирлар вилоятнинг бошқа туман ва шаҳарларида ҳам кўтаринки руҳда ўтказиляпти.


НУР ЭМГАН ҚУШЛАР | Ekobarqaror\nНУР ЭМГАН ҚУШЛАР\n30.05.2016 Nargis Qosimova\tФикр билдиринг\nТоғ бургутлари жудаям баландда, чўққилар кўзида, гўё кўз қорачиғидай макон қуришади.\nЛангар тоғларида кўп эмас уч жойда Шовуз ва Қизил яна Ҳисор чўққисида буругтлар яшайди. Уччала жойдаям уларнинг уяси атрофи оҳак суртилган каби оппоқ. Уччаласиям айнан кун чиқиш бетда.\nСабаби улар қуёшни яхши кўришади. Улар ҳамма жонзотдан олдин қуёшни кўриб, унга салом беришни ёқтиради. Авваллари шундай ўргатишган ўзларининг сабоғи ҳам шу. Уялари шундаям ёруғки, бундай ёруғликни бошқа бирор бир қуш кўтараолмайди. Эрталаб чиқаётган офтоб деярли ҳар куни ҳар фаслда бор бўйини кўрсатиб, бўйлаб ўтади..\nПолопонлар ҳам эртадан кечгача нурга чўмилиб, нур ютиб улғаяди. Шул боисдан ҳам бургутлар ўт юрак, қуёшга тик қарай олади.\nҚАЛДИРҒОЧ ВА ОЙНА\nБу йил уйимизни янгиладик. Эски уй даҳлиздаги қалдирғоч уяси ҳам узилиб кетди. Энди улар қайтиб келса қайерга киради? Ўзининг қадрдон уясини тополмай роса сарсон бўладику? … ўксиниб, аразлаб кетсая? … отамга маслаҳат солдим. Отам айвондаги ўрта болорга тахтача қоқиб қўйишимни тайнилади. Қўлимда бир парча панер, ўйланиб қолдим. Айвонга ўрнатсам бечора қалдирғочга қийин бўлади. Айвоннинг ҳамма ёғи очиқ. Пайтини топдими ҳакка ўлгур тухумларини ўғрилаб қочади. Шамол чор тарафдан чанг-тузон урилиб, болаларини безовта қилади. Таваккал қилиб, меҳмонхона шифтига тахта қоқдим.\nОрадан тўрт-беш кун ўтди. Меҳмонхона уйда чалқанча ётиб, китоб ўқиётгандим, очиқ деразалардан кўкламни ерга ёнбош тушиб қолган ҳар қандай хас-чупга жон киргизмоқчи бўлиб уринчоқлик билан хона кезарди. Хона эшигининг чап биқинида одам буйи баландда дераза кўзидай ойна осиғлик. Ойна менга худди девор туйнугидай кўриниб, туйнукдан ичкаридаги уйнинг бир бўлагию ўша уйда ётган одам кўринар, менқимирласам уям қимирлаб калака қилгандай ғашимга тегарди. Хонага лип этиб қалдирғоч кирди. Бор-йўқлигимга эътибор бермай тепамда айлана бошлади. У ҳар айланганда томоғи қип-қизил, қоп-қора бошчасини уёқ бу ёққа буриб, хона ичини кузатар, гўё ҳамма нарсани кўриб олиш зарурдай гиргиттон бўларди. Наҳотки, шипдаги мен ясабқўйган уяни кўрмаётган бўлса? Хайрият ана кўрди. У тахтача устига тикилар, деворнинг ҳиди кетмаган шувоқларига, васса-жуфт ўрнига терилган, мойланган яп-янги ялтироқ тахталарга қараб-қараб қўярди. Олдингги уйимиз пастмаккина, ромлари ҳам ўзига яраша кичик, олди пешайвон бўлгани учун бироз қоронғироқ эди. Нги уйдаги ойдинлик қалдирғочни безовта қиларди, чамада. У туриб-туриб бир қарорга келдими, ташқарига чиқиб кетди.\nБирор нарсани унутгандай дарҳол қайтиб кирди. Нега шеригига хабар қилмади? Демак ҳали қарори қатъий эмас. У айланиб уча туриб тусатдан ойнадаги қалдирғочга кўзи тушиб қолди, шекилли тўхтаб михга қўндида бошини уёққа, буёққа ташлаб, аксини томоша қила бошлади. Бирдан жаҳли чиқиб, ўзини ойнага ура кетди. Энди у хонада айланиб учиб юрар, аҳён-аҳёнда ойнага рўпара келиб, акси билан чўқилашиб қўярди. Қалдирғоч чўқилаб-чўқилаб ойнани пастга тушириб юбордида, хотиржам бўлиб, ташқарига чиқиб кетди. Кузгуни яна жойига илдим. Эртасига қалдирғочлар икков бўлиб келиб, туйнукдаги шериклари билан роса чўқилашди. Яна ойнани тушириб юборишди. Индинига ҳам негадир уларни тайёр уяга ўтиргиси йўқ эди. Хулласки, уларга бу хона ёқмади. Фақат ўзингга тегишли ишга биров тумшуқ тиқиб, туйнукдан қараб турса кимга ёқарди? Менга ёққани бўлса уларни аразлаб кетмагани бўлди. Ўртадаги нимҳолга ойдин, аммо эшикли даҳлиз шиптига уя қуришди. Ўша ерда бола очиб, полопонларини учирма қилди. Ҳар куни биз оиламиз билан айвонда ўтириб ҳовлидаги симдорда мунчоқдай тизилиб ўтирадиган қалдирғочларнинг “валфажр” қўшиғини эшитиб, қувонадиган бўлдик. Отам менга қалдирғоч ўйлаганимни тушунди, деб мақтаниб қўяр, мен эса уларни кетиб қолмаганидан хурсанд эдим.\nОйнани эса бошқа жойга кўчириб, илдим.\nҒози РАҲМОН. Табиат ёзувчиси.\nАввалги мақолаБИОЭТИКА ТАМОЙИЛЛАРИ ЁХУД ЁРДАМГА МУҲТОЖ ЖОНИВОРЛАР НОЛАСИКейинги мақолаМУҚОБИЛ ЭНЕРГИЯ ИНСОНИЯТНИ ҚУТҚАРАДИ


«Тиббиёт дунёси» клиникаси раҳбари Аслам Бўриев Kun.uz’да эълон қилинган мақолага муносабат билдирди\n17:14 / 09.03.2021\n«Менга нисбатан қўзғатилган жиноят иши тергови ҳаракатларимда жиноят аломатлари бўлмаганлиги сабабли юритувдан тугатилган. Сингапурлик тадбиркорнинг «Тиббиёт дунёси» МЧЖга нисбатан даъво аризаси эса барча суд инстанцияларида рад этилган», дейди клиника раҳбари Аслам Бўриев.\nТошкент халқаро аэропортида коронавирусга қарши тест таҳлилларини олиш ҳуқуқи «Тиббиёт дунёси» МЧЖга берилгани ҳақидаги мақолада келтирилган айрим фактларга нисбатан клиника раҳбари ва таъсисчиси Аслам Бўриев ўзининг муносабатини билдирди. Шунингдек, А.Бўриев сингапурлик тадбиркор билан боғлиқ муносабатларига доир қўшимча маълумотларни тақдим этди.\n«Таъкидлашни истар эдимки, мақолада тўлиқ бўлмаган маълумотнинг берилиши мен ва мен асос солган «Тиббиёт дунёси» МЧЖга нисбатан фуқароларда турли шубҳа ва гумонлар уйғонишига сабаб бўлди. Шу боис мақолада ёдга олинган айрим ҳолатларнинг якуни нима билан тугаганини айтиб беришга қарор қилдим», дейди Аслам Бўриев Kun.uz мухбири билан суҳбатда.\n«Ҳақиқатан ҳам «Тиббиёт дунёси» МЧЖнинг Сингапур давлатида жойлашган «PROFIL TRADING РТЕ LTD» компанияси ўртасида ўзига яраша келишмовчилик ва низолар бўлган.\nЖумладан, Ўзбекистонда жойлашган «PROFIL ENTERPRISE» чет эл иштирокидаги МЧЖ раҳбари, ҳиндистонлик Моҳамед Али Прем Назир 2017 йилдан бошлаб республика бош прокурори ва бошқа идораларга шикоятлар йўллаб, унда Сингапурнинг «PROFIL TRADING PTE LTD» компанияси ҳамда «Tibbiyot dunyosi» МЧЖ ўртасида 2015 йил 23 июнда имзоланган қиймати 1 097 580 АҚШ долларига тенг импорт шартномасига кўра «PROFIL TRADING PTE LTD» компанияси Ҳиндистонда ишлаб чиқарилган «Гепатит-Б» вирусига қарши вакцинани Ўзбекистонга етказиб бериши кўзда тутилгани, компания шартнома талабларини бажарган бўлса-да, «Tibbiyot dunyosi» МЧЖ импорт қилинган вакциналар учун маблағларни тўлаб бермаганини билдирган.\nУшбу мурожаатлар Чилонзор тумани прокуратураси, Тошкент шаҳар ҳамда Бош прокуратураларда мазмунан кўриб чиқилиб, менинг ҳаракатларимда жиноят аломатлари бўлмагани сабабли, Прем Назирга ҳолат юзасидан иқтисодий судларга мурожаат этиш ҳуқуқи тушунтирилган.\nАммо, Прем Назир низо бўйича судга мурожаат этмай, чет элда рўйхатдан ўтган сайт орқали 2018 йил 3 май куни «Миссия не выполнима: индийский инвестор не может вернуть деньги в Узбекистане» сарлавҳаси остида мақола эълон қилдирган. Ушбу мақола эълон қилиниши ортидан менга нисбатан Ўзбекистон Республикаси Бош прокуратураси томонидан Жиноят кодексининг 168-моддаси тегишли бандлари билан жиноят иши қўзғатилган. Мазкур жиноий иш менинг ҳаракатларимда жиноят аломатлари бўлмаганлиги сабабли, 2019 йил 9 октябр куни ЖПКнинг 83-моддаси 2-қисмига асосан иш юритувдан тугатилган.\nШундан кейин, Прем Назир, Ўзбекистондаги «PROFIL ENTERPRISE» МЧЖ ҳамда Сингапурдаги «PROFIL TRADING РТЕ LTD» компаниялари номидан Тошкент туманлараро иқтисодий судига даъво ариза киритган. Унинг даъво талаблари барча суд инстанцияларида рад этилган. Хусусан, Ўзбекистон Республикаси Олий суди иқтисодий ишлар бўйича судлов ҳайъатининг 2020 йил 12 ноябрдаги қарори билан даъвогар Прем Назирнинг барча талаблари асосcиз бўлганлиги, шунингдек, унинг судларга мурожаат этиш ҳуқуқи бўлмаганлиги сабабли рад этилиб, якуний қарор қабул қилинган.\nШунга қарамай, П.Назир менинг шаъним ва қадр-қимматимга путур етказувчи маълумотларни тарқатиб, туҳмат қилгани учун унинг устидан ҳуқуқни муҳофаза қилувчи органларга шикоят қилганман, ҳозирда суриштирув ишлари ўтказилмоқда», дейди «Тиббиёт дунёси» МЧЖ раҳбари Аслам Бўриев.


UzDaily.uz: Mash асосчиси Никита Могутин Тошкентда ўтказилувчи USENET 2018да саҳнага чиқади \nMash асосчиси Никита Могутин Тошкентда ўтказилувчи USENET 2018да саҳнага чиқади\n2018-й. 17-апрель 17:21\nТошкент, Ўзбекистон (UzDaily.uz) -- Тошкентда ўтказилиши режалаштирилаётган USENET 2018 халқаро Digital анжуманида Mash лойиҳаси асосчиси Никита Могутин саҳнага чиқиши кутилмоқда. Мавзу: “Россия ижтимоий тармоқларида машҳурлиги бўйича аксарият ОАВдан ўзиб кетган медиани яратиш тарихи”.\nMash (https://t.me/breakingmash) – Россияда бундан бир йил аввал яратилган энг йирик янгиликлар интернет-лойиҳаси саналади. Лойиҳа асосчиси Никита Могутин бунгача Life.ru бош муҳаррири ўринбосари сифатида фаолият юритган. 2017 йилнинг биринчи ярми натижаларига кўра Mash Россия ОАВда энг кўп тилга олинган Telegram-канали бўлди.\nНикита Могутин фақат бир кун – 27 апрель куни USENET 2018 доирасида чиқиш қилади. Анжуман International Hotel Tashkent меҳмонхонаси анжуманлар залининг бирйўла икки қаватида 3 та параллель секцияларда ташкил этилади.\nLedokol Group (http://ledokolgroup.com) медиа агентлиги тадбир ташкилотчиси ҳисобланади. Конференция Ўзбекистон Республикаси Ахборот технологиялари ва коммуникацияларини ривожлантириш вазирлиги кўмагида ўтказилади.\nБош ҳомий - Beeline Uzbekistan.\nАнжуман ҳомийлари: Samsung, Click мобил банкинг тизими, “Одноклассники” ижтимоий тармоғи.\nЁқимли анъанага кўра, анжуман International Hotel Tashkent анжуманлар-залининг иккита қаватида 27 апрель куни эртадан кечгача ўтказилади. Конференцияга таклифнома билан кириш мутлақо бепул. Бунинг учун конференция расмий сайтида ариза қолдирсангиз бас (http://usenet.uz).


Россия кимёвий қуролларини тўла йўқ қилгани тўғрисида баёнот берди\n11 август 2020, Тошкент вақти: 21:37\nПрезидент Путин сўнгги кимёвий каллакни зарарсизлантириш бўйича ўтказилган телекўприк пайтида. 2017 йил 27 сентябрь.\nРоссия ўз кимёвий қуролларини тўлалигича йўқ қилгани тўғрисида баёнот берди. 27 сентябрь куни президент Владимир Путин Удмуртиянинг Кизнер қишлоғидаги омборхонада сақланаётган сўнгги кимёвий каллакни муддатидан олдин йўқ қилиш тўғрисида кўрсатма берди.\nПутин кимёвий каллак зарарсизлантирилганидан сўнг телекўприк орқали сўзлаган нутқида АҚШ кимёвий қуролларни йўқ қилиш бўйича мажбуриятларини бажармаётганини айтди. Унга кўра, Вашингтон бу масалани ҳал этиш муддатини уч марта ортга сурган. Қўшма Штатлар ҳозирча бу баёнотга жавоб қайтармади.\nУдмуртияда сўнгги кимёвий каллакни зарарсизлантириш жараёнида Кимёвий қуролни тақиқлаш бўйича халқаро ташкилот вакили Ҳамид Али Рао иштирок этди..\nРоссия 2001 йилда кимёвий қуролларни тугатиш бўйича мажбурият олган эди. Ўша пайтда Россия 40 минг тонна заҳарли моддаларга эга бўлган. Бу жаҳондаги кимёвий қуролларнинг энг йирик арсенали эди.\nХалқаро шартномага мувофиқ Россия сўнгги кимёвий каллакни 2018 йилнинг 31 декабригача зарарсизлантириши лозим эди.


Жәнликлердиң қырылып кетиўи адамзат ушын қәўип пе? | Qaraqalpaqstan Xabar Agentligi\nЖәнликлердиң қырылып кетиўи адамзат ушын қәўип пе?\nЖәнликлердиң қырылып кетиўи адамзат ушын қандай қәўип пайда етеди? Егер усындай болса, жәнликлер менен азықланатуғын ҳайўанлар, қуслар, өсимликлер де қырылып кетиўи мүмкин. Буның алдын алыў мақсетинде илимпазлар аўыл хожалығын басқарыў тараўын қайта көрип шығыўды усыныс етпекте. Себеби, жәнликлердиң азықланатуғын, өмир сүретуғын орталығы – аўыл хожалығы болып табылады.\nМағлыўматларға қарағанда, алдағы он жыллықта жәнликлердиң ярымы жоқ болып кетеди.\n«Гүбелеклер, ҳәррелер ҳәм қоңызлар ең бириншилерден болып жоқ болып кететуғын жәнликлер қатарында турыпты», – деп хабар бермекте Сидней университети ҳәм Қытай аўыл хожалығы илимлери академиясының илимпазлары.\nБуның баслы себеби – тиришилик ететуғын орталықтың болмаўы. «Буның ақыбети орны толмас кемшиликлерге алып келиўи мүмкин. Себеби, олар экосистеманың тийкары болып табылады», – дейди илимпазлар.\nИлимпазлар Жер шарындағы жәнликлердиң кемейиўи менен байланыслы 73 изертлеў жүргизген. Нәтийжеде, планетамыздағы жәнликлер жылына 2,5% ке азайып баратырғаны анықланған. Егер усы тәризде даўам етсе бир әсирде соң Жер бетинде улыўма жәнликлер қалмайды.\nИлимпазлардың пикирине қарағанда, интенсив аўыл хожалығына өтиў жәнликлердиң қырылып кетиўине алып келмекте. Сондай-ақ, жәнликлердиң жоқ болып кетиўине синтетикалық пестицидлер, биологиялық факторлар ҳәм қоршаған орталықтың патасланыўы, ҳаўа райының өзгериўи себеп болмақта.\nЖәнликлердиң қырылып кетиўи системалы реакцияға алып келеди: көплеген қуслар, жер баўырлаўшылар, жер бетинде ҳәм суўда жасайтуғын ҳайўанлар ашлықтан қырылып кетеди. Аўыл хожалығы да үлкен зыян көреди.\n«Бул изертлеў – үлкен қәдем», – дейди эколог Джорджина Мейс. – Бул мағлыўматлар АҚШ ҳәм Европадан алынған. Түслик Америка ҳәм Африка ҳаққында ҳеш қандай мағлыўмат жоқ. Сол себепли, олардағы жағдайды баҳалаў қыйын. Ол жерлердеги жағдай буннан да қурамалы болыўы мүмкин, – дейди эколог.\nМағлыўмат ушын, жәнликлер – өсимликлердиң азықлық дизбеги ҳәм шаңланыўын тәмийинлейтуғын тийкарғы буўын болып табылады. Олардың санының азайыўы экосистеманың апатшылыққа ушыраўына алып келеди. Европада 30 жылдан аслам ўақыт ишинде жәнликлердиң саны 80% ке азайып, қуслар популяциясының 400 миллионға шамаласы қырылып кеткен.\n15.02.2019, 15:39 | 142 мәрте көрилди


Амир Темур даврида, ер эгалиги ва солиқ тизимлари - zarnews.uz\nАмир Темур даврида, ер эгалиги ва солиқ тизимлари\nСуғориладиган ерларнинг катта қисми давлат мулки ҳисобланган. Бу ерларга мамлакат ҳукмдори, амирлар, шаҳзодалар эгалик қилганлар.\nДавлат ерларини ҳукмдор сулола вакилларига, йирик ҳарбий раҳбарларга, давлатнинг юқори лавозимли амалдорларига суюрғол тарзида инъом қилиш кенг тарқалган эди. Бутун бир шаҳар ёки йирик вилоятлар ҳам суюрғол сифатида берилганлиги манбалардан маълум. Суюрғол эгаси ўзига инъом қилинган ерларга амалдорлар, солиқчилар тайинлаш ҳуқуқига эга бўлган. Суюрғол ёрлиғига эга бўлган вилоят ҳукмдорлари марказий ҳокимиятга фақат номигагина қарам бўлганлар. Аммо бу уларнинг тўлиқ, мустақил бўлганликларини билдирмайди, суюрғол эгалари марказий ҳокимият чиқарган қонун ва фармонлар доирасидан четга чиқа олмаган. Суюрғол эгаси бу тартиб-қоидани бузган ҳолларда ерга эгалик қилиш ҳуқуқидан маҳрум этилган.\nЭкиладиган ерларнинг салмоқли қисмини мулк, яъни хусусий ерлар ташкил этарди. Мулк ерларнинг катта қисми зодагонлар, ҳарбий ва диний арбоблар қўлида эди. Давлат учун катта хизмат кўрсатганларга тархонлик ёрлиғи бериш кенг жорий қилинган. Тархонлик ёрлиғини олганларга катта имтиёзлар берилган, улар барча солиқлардан озод қилинган. Тархонлик ёрлиғи кўп ҳолларда алоҳида хизматлари учун амирлар, беклар, сайидлар ва юқори табақага мансуб шахсларга берилган. Бундай ёрлиқни олган шахсларнинг исмига "тархон" сўзи қўшиб ишлатилган. Аста-секинлик билан мамлакат ижтимоий ҳаётида тархонларнинг нуфузи ошиб боради ва улар у ёки бу ҳокимнинг тақдирида ҳал қилувчи роль ўйнай бошлайдилар.\nАмир Темур даврида катта-катта ерларни масжид, мадраса ва мозорларга вақф қилиб бериш кенг тарқалган эди. Ўша давр одатига кўра, ер ва сувдан ташқари, дўконлар, тегирмонлар, устахоналар, бозор, обжувоз ва карвонсаройлар ҳам вақф қилиб берилган. Вақф мулкидан тушган даромадлар масжид, мақбара, мадрасалар, мусофирхона ва беморхоналарнинг эҳтиёжи учун сарфланган.\nXIV-XV асрларда деҳқончилик ерларининг айрим қисмлари қишлоқ аҳолисининг, жамоаларнинг мулки ҳисобланган. Мулкчиликнинг бу шакли ҳам сувли ва тоғолди ҳудудларида бирмунча кенг тарқалган. Ерга жамоа бўлиб ишлов берилган. Амир Темур давлатчилик қонун-қоидаларини бир неча асрлик тарихга эга бўлган ўзбек давлатчилиги анъаналарига ҳамда шариат қоидаларига асосланиб яратган эди. Амир Темур жорий этган солиқ тизимлари ва иқтисодий тартиб-қоидалар бугунги кунда ҳам жаҳоннинг етакчи давлатларида қўлланилиб келинмоқда. Масалан, бугунги кунда барча давлатларда даромаддан олинадиган солиқ турини дастлаб Соҳибқирон жорий этган эди. "Тамға" номи билан аталган бу солиқ савдо-сотиқ ва ҳунармандчиликдан олинган бўлиб, Соҳибқирондан олдин жорий қилинмаган эди. Европа давлатларида ҳали давлат бюджети ҳақида тасаввур ҳам бўлмаган бир даврда Амир Темур ўз давлати миқёсида бюджет жамғармасини жорий қилган эди.\nАмир Темур ўз давлатида адолатли солиқ тизимини жорий қилганлиги кўплаб тарихий манбаларда қайд этилган. Солиқлар ундиришда тўрт тамойилга амал қилинган. Биринчиси – солиқ солиш ва ундиришда адолатпарварлик принципларига асосланиш. Бу – солиқлар миқдорини фуқароларнинг даромадларидан келиб чиқиб белгилашни билдирар эди. Солиқ ундиришнинг иккинчи тамойили аниқлик тамойили эди. Унга биноан солиқ тўлови, унинг ҳисоблаш усули, тўлаш муддати олдиндан аниқ белгиланган. Учинчи тамойил бу солиқ ундиришни аҳолига қулай вақтда амалга оширищдан иборат эди. Фуқароларга ғамхўрлик қилиш мақсадида жорий қилинган тўртинчи тамойил – солиқ тизимларини доимий равишда такомиллаштириш, солиқ йиғиш харажатларини муттасил камайтириб боришни кўзда тутар эди. Солиқ йиғувчиларнинг иш ҳақлари солиқ тўловчиларнинг зиммасида эди. Бу ҳол фуқароларнинг елкасига қўшимча юк бўлиб тушар эди. Амир Темур халққа енгиллик бериш учун солиқ тўпловчиларга хазинадан махсус ойлик белгилаб қўйган.\nАмир Темур янги ерларни ўзлаштирганлар, ташлаб кетилган ерларга ишлов берганлар, чўлга сув чиқариб, обод қилганларни маълум муддат солиқдан озод қилган. Шунинг учун катта-катта шаҳарларнинг аҳолисини бир неча марта солиқлардан озод этган, айрим солиқ турларини батамом бекор қилган. Бу ҳақда Амир Темур ўз "Тузуклар"ида "Амр этдимки, ҳеч бир шаҳар ва қишлоқда одамлардан жон солиғи, уй солиғи олмасинлар. Сипоҳийлардан бирон киши раъиятнинг хонадонига зўрлик билан келиб тушмасин, раиятнинг от-уловини тортиб олмасин", деб ёзган эди. Юқорида келтирилган маълумотлардан англашиладики, Амир Темур донишманд, тадбиркор давлат арбоби сифатида ўз давлатида адолатли солиқ тизимини жорий этган ва бунинг самараси туфайли давлатнинг иқтисодий қудрати ошиб борган.\nХалқаро Амир Темур жамғармаси\nвилоят бўлими раиси.


Қатортол маҳалласида Ўзбекистонда биринчи hi-tech масжид қурилиши бошланди\n11:05 20 Октябр 2020\n13:05 11.09.2020 (Янгиланган 14:21 11.09.2020) Ҳавола олиш\nТошкентда келгуси йилда биринчи хай-тек услубида қурилган масжид пайдо бўлиши мумкин. Унда аёллар учун алоҳида намозхона ҳам бўлади.\nТОШКЕНТ, 11 сен - Sputnik. Тошкент шаҳридаги Қатортол маҳалласида Ўзбекистонда биринчи хай-тек услубидаги масжид қурилади, деб хабар қилмоқда Azon.uz.\nХабарда айтилишига кўра, янги масжид “Қатортол-1” маҳалласида жойлашган “Ҳасанхон қори” масжиди ўрнига қурилади. Масжиднинг олдинги биноси 1993 йилда ишга тушган, эски ва тор, кириб чиқишга ноқулай бўлган экан. Кейинчалик хайрия пуллари ёрдамида масжид ёнидаги тўйхона ва цех сотиб олиниб умумий ҳудуд 30 сотихга етказилган.\nВ Ташкенте началось строительство первой мечети в стиле хай-тек\n“Ҳасанхон қори” масжиди имом-хатиби Зикруллоҳ Маҳкамов айтишига кўра, янги масжидни хай-тек услубида қуришга масжид жойининг мураккаб шаклга эга эканлиги сабаб бўлган.\n"Ҳозир масжид лойиҳаси тайёрланган. Жойимизнинг шакли мураккаб, унга одатдагидек тўртбурчак масжид қурилса, анча жой ютқазиб қўйилар экан. Шунинг учун меъморлар масжидни ноанъанавий шаклда қуришга қарор қилишди. Бу Ўзбекистондаги илк хай-тек усулида қурилган масжид бўлади. Иложи борича ҳар бир метрдан фойдаланишга ҳаракат қилинган", - дейди масжид имом-хатиби.\nМасжидда алоҳида 60 ўринли аёллар намозхонаси ҳам бўлади. Ҳозирда эски масжид биноси бузилиб, ер остидан ўтган коммуникациялар кўчирилган. Ундан сўнг янги масжид қурилиши бошланади. Режа бўйча келаси йилнинг рамазон ойигача қуриб битказилишига умид билдиришмоқда.\n*Хай-тек - меъморчиликда қўлланиладиган услублардан бири бўлиб, у биноларни лойиҳалаштириш ва қуришда юқори технологиялардан фойдаланиш, бино шаклида тўғри чизиқлар кўплиги, ойна, пластик ва металл каби материаллар қўлланилиши билан фарқ қилади.


Тошкент аэропортида қалбаки 60 минг доллари бор йўловчи қўлга олинди - UzNews.uz\nТошкент аэропортида қалбаки 60 минг доллари бор йўловчи қўлга олинди\nИстанбул-Тошкент йўналишида учиб келган фуқаро М.А. яшил йўлак орқали ҳаракатланиб кетаётган вақтида шубҳа остига тушган.\nДБҚ хабарига кўра, Тошкент халқаро аэропортига хориждан учиб келган ва яшил йўлак орқали ҳаракатланган фуқаро М.А.нинг безовталаниши божхоначилар эътиборини тортган ҳамда ушбу шахснинг юклари ўрнатилган тартибда божхона кўригидан ўтказилган.\nШундан сўнг, унга тегишли сумка назорат-рентген ускунаси орқали кўздан кечирилганида, сумка ичидаги ичида картон қоғозлар бўлган. Ушбу картон қоғозлар белгиланган тартибда очиб кўрилганда уларнинг ичига 60 минг АҚШ доллари яшириб жойлаштирилганлиги аниқланган.\nЙўловчи божхона декларациясида ва божхона ходимларининг оғзаки сўрови пайтида маълум қилинмаган, божхона назоратидан яширинча олиб ўтишда тўхтатиб қолинган ушбу валюталарни синчиклаб кўздан кечириш давомида улар қалбаки эканлиги фош бўлган.\n"Бир қарашда ҳақиқийдек туюлган купюраларнинг барчаси қалбаки бўлиб, буни қалбаки купюраларни аниқлашга ихтисослашган валюта детектори ҳам тасдиқлади. Энг қизиғи шундаки, купюраларнинг серия рақамлари бир хил бўлиб, уларнинг барчаси қалбаки эканлиги фош бўлди", - дейилади хабарда.\nСохта долларлар ашёвий далил сифатида олиниб, ҳолат юзасидан жиноят иши қўзғатилди.


Бош сахифа > Янгиликлар > БИР УМРГА ТАТИГАН БИРГИНА ХАТО…\nБИР УМРГА ТАТИГАН БИРГИНА ХАТО…\nҲозирги кунда ҳуқуқни муҳофаза қилувчи органлар томонидан коррупцияга қарши курашиш мақсадида аҳоли орасида тушунтириш ва профилактика ишлари амалга оширилмоқда.\nЛекин шунга қарамасдан ҳали ҳам коррупция ҳолатлари учраб турибди. Жумладан, Бош прокуратура ҳузуридаги Иқтисодий жиноятларга қарши курашиш Департаментининг Навоий вилоят бошқармаси ва Кармана туман бўлими ходимлари томонидан ўтказилган тезкор тадбирда, Кармана туман давлат архиви директори ўз хизмат мавқеидан фойдаланган ҳолда, ушбу архивда хўжалик ҳисобидан иш ҳақи олиб ишлаб келаётган архивчи ходимни бюджет ҳисобидан иш ҳақи тўланадиган штатга ўтказиш эвазига 2 миллион сўм пулларни талаб қилиб, ўз хизмат хонасида кимёвий ишлов берилган 2 миллион пулларни ходимдан пора тариқасида олган вақтида ашёвий далиллар билан ушланган.\nМазкур жиноят иши жиноят ишлари бўйича Кармана туман судида кўриб чиқилди. Кармана туман давлат архиви директори Ўзбекистон Республикаси Жиноят кодексининг 210-моддаси билан айбдор, деб топилиб, унга нисбатан 3 йил муддатга озодликдан маҳрум қилиш жазоси тайинланди.\nҲ.ҲУСАИНОВ, Иқтисодий жиноятларга қарши кураш Департаментнинг Кармана туман бўлими катта инспектори\nКўрилганлар сони: 1991


21:08 03 Июл 2020\n14:09 11.01.2019 Ҳавола олиш\nГолландиянинг Kiremko компанияси Ўзбекистонда картошкани етиштириш ва сақлаш бўйича ўқув машғулотлар ўтказиши мумкин.\nТОШКЕНТ, 11 янв – Sputnik. БЕНИЛЮКС мамлакатларидаги Ўзбекистон элчихонаси вакиллари ва Голландиянинг Kiremko компанияси вакиллари Ўзбекистонда картошка қайта ишлаш масаласини муҳокама қилишди, деб хабар қилди "Жаҳон" ахборот агентлиги.\nKiremko – дунёда картошка қайта ишлаб чиқариш бўйича етакчи компаниялардан бири ҳисобланади. Компания картошка пюре, картошка фри ва чипс ишлаб чиқариш қурилмаларини тайёрлаш ва ўрнатиш ишлари билан шуғулланади.\nШунингдек, хориждаги қўшма корхоналарга техник кўмак беради. Россия, Ҳиндистон ва Хитойда қўшма корхоналарини ташкил қилган.\nГолландия компанияси раҳбарияти Ўзбекистон картошка етиштириш уюшмаси билан ҳамкорлик қилишни муҳокама қилиб, Ўзбекистонда картошкани етиштириш ва сақлаш бўйича ўқув машғулотлар ўтказишга тайёрлигини маълум қилди.\nШунингдек, Ўзбекистонда картошкани қайта ишлаб чиқариш бўйича қўшма корхонани йўлга қўйиш масаласи ҳам муҳокама қилинди.\nБир ойда Тошкент умумий овқатланиш тармоқларида 540 тонна картошка фри ва 880 тонна картошка пюре исътемол қилинади.


МАДАНИЯТ ВА САНЪАТ ХАЛҚНИНГ МАЪНАВИЙ БОЙЛИГИ\n2020 йил 26 май куни Президентимиз томонидан “Маданият ва санъат соҳасининг жамият ҳаётидаги ўрни ва таъсирини янада ошириш чора-тадбирлари тўғрисида”ги фармон ҳамда “Ўзбекистон Республикаси Маданият вазирлиги фаолиятини такомиллаштириш чора-тадбирлари тўғрисида”ги қарори қабул қилинди. 2020–2021 йилларда Ўзбекистон Республикасида маданият ва санъатни янада ривожлантиришга доир қўшимча чора-тадбирлар дастури тасдиқланди.\nМазкур икки ҳужжатда маданият ва санъат соҳасидаги долзарб вазифалар аниқ-равшан белгилаб берилган. Жумладан, театр инсонда эзгу фазилатларни шакллантириб, ибратхона вазифасини бажарса, музейлар тарихимизнинг жонли ўтмишидан сўзлайди, санъат эса кишининг эстетик дидини шакллантиради. Фармонда ушбу соҳани янада риволжлантиришнинг йўллари белгилаб берилди. Очиғини айтадиган бўлсак, шу пайтгача аксарият истеъдодли санъаткорларимиз етишмаслиги туфайли ўз концерт дастурларини уюштира олмаганлар. Фармонда белгиланган имтиёзлар туфайли энди уларга ҳатто пойтахтда ҳам ўз ижодини кенг намойиш қилиш имконияти яратиб берилди. Муаллифлик ҳуқуқининг ҳимоя қилиниши эса санъаткорларнинг ўз устида ишлашига, изланишига, ижодий ҳамкорликнинг янги уфқларини яратишига замин яратади.\nЭътиборли томони, қарор билан маданият вазирлиги ва унинг ҳудудий бўлимлари тизимида ҳам бир қатор ўзгариш ва янгиликлар жорий этиладиган бўлди. Ходимлар меҳнатига ҳақ тўлаш, уларни рағбатлантириш имкониятлари кенгайтирилди. Вазирлик ҳузуридаги Маданий мерос департаменти ва унинг барча ҳудудий бошқармалари тузилмасида тегишлича юридик шахс мақомига эга бўлмаган Бадиий экспертиза бошқармаси ҳамда бадиий экспертиза бўлимлари ташкил этилади. Вазирлик ҳузуридаги Маданий мерос илмий-тадқиқот институтига бир қатор ҳуқуқ ва ваколатлар берилди.\nФармон билан санъаткорларимиз учун бир қанча имтиёз ва қулайликлар яратилгани ҳам санъат аҳлини хурсанд қилди.\nЖорий йилнинг январь-март ойларида вилоятимиздан 650 нафар хонанда, созанда, раққоса, операторлар лицензия олиш учун ҳужжат топширган. Бу республика бўйича энг юқори кўрсаткичдир. Фармон билан концерт-томоша тадбирига бир марталик рухсатнома бериш учун ундириладиган йиғимнинг бекор қилиниши, аввало, санъаткорларимиз учун жуда катта имкониятдир. Битта концерт қўйиш санъаткор учун қанчалик қийинлигини бу санъатнинг ичида юрганлар яхши билади. Ҳар бир концерт учун ижара ҳақи, реклама, техник жиҳозлар, солиққа тўланадиган пуллар ва бошқа ҳаражатлар ҳисобланиб, чипта нархи белгиланарди. Энди жонли ижрода куйлайдиган санъаткорларимиз концерти учун ижара ҳақи 50 фоизга камайтирилиши ўз-ўзидан чипта нархининг пасайишига замин яратади. Энг муҳими, санъаткорларнинг энди ижодий изланиши, жонли куйлашга, янги асарлар яратишга астойдил интилади. Ҳақиқий санъат ихлосмандлари эса қийналмай концертларга туша олади, залларимиз мухлислар билан тўлади. Жамият аъзоларининг барча қатламлари ўзининг маънавий-маданий эҳтиёжларини қондириш имкониятига эга бўлади. Шунингдек, санъаткор, ижодкор ва ижрочиларнинг муаллифлик ҳуқуқларини ҳимоя қилиш палатасининг ташкил этилиши санъаткорларнинг муаллифлик ҳуқуқини тартибга солади. Шоир ва бастакорларнинг, истеъдодли қўшиқчиларнинг меҳнати қадрланади.\nФармонда театрлар фаолиятига ҳам алоҳида эътибор қаратилган. Маданият вазирлиги томонидан харид қилинган, оммавий ижрога мўлжалланган драматик, мусиқали ва мусиқали-драматик асарларни 2020 йил 1 сентябрдан бошлаб хусусий театрларда ҳам саҳналаштириш ва ижро этишга рухсат берилди. Театрларнинг молиявий қўллаб-қувватланиши янги-янги асарлар яратилишига, театрлар орасида ижодий рақобат муҳитининг шаклланишига туртки бўлиши шубҳасиз.\nДавлатимиз раҳбарининг фармонида театрлар фаолиятини ҳар тамонлама ривожлантириш кўрсатиб ўтилди. Шу билан бирга тизимдаги муаммолар ва эътибордан четда қолган айрим масалалар қайд этилиб, хусусан, лапар ва айтишувлар ҳамда хусусий театрларга эътиборни кучайтириш кўрсатиб ўтилди. Аждодларимиздан мерос бўлиб келаётган, халқимиз миллий маданиятини ўзида жо қилган қўғирчоқбозлик томошаларига ҳам эътибор берилди. Ўзбек миллий қўғирчоқ театри мактабининг шаклланиши ва ривожидаги беқиёс ҳиссасини инобатга олиб, Республика қўғирчоқ театрига Ўзбек Миллий қўғирчоқ театри номи берилди. Бундай эътибор юртимиздаги барча қўғирчоқ театрлари жамоалари зиммаларига жуда катта масъулият юклайди.\n2020/2021 ўқув йилидан бошлаб ноталар тўпламлари ва махсус мусиқий адабиётларнинг Ўзбекистон Республикасининг давлат бюджети маблағлари ҳисобидан чоп этилиши ва уларнинг таълим муассасаларига тўлиқ етказилиши, ҳар бир ҳудудда кўчма цирклар (шапито, дорбозлар гуруҳлари) ҳамда ҳайвонот боғлари ташкил этилиши ҳам ушбу ҳужжатда ўз аксини топганлиги ғоятда эътиборлидир.\nХалқимизга хос маданият ва санъат бугун бутун дунёни лол қолдираётгани барчамизга сир эмас. Ўз тарихини, миллий ва маъданий меросини унутмаган, уни кенг тарғиб қилган халқ эса буюкдир.\nХуллас, Муҳтарам Президентимиз томонидан имзоланган ушбу фармон нафақат санъат ва маданият ходимлари, зиёлилар учун эмас, азалдан таьби юқори даражада бўлган санъат ва маданият, илм-маърифатни юксак қадрлайдиган халқимиз учун жуда катта воқеа бўлди, десак айни ҳақиқатни гапирган бўламиз.\nМаданият бошқармаси бошлиғи.\nБарча хостлар ..... 1383339


Бугун тўй ва маросимлар қандай ўтмоқда? Аслида улар қандай бўлиши керак? Бу борада ҳаддан ошиш қандай оқибатларга олиб келмоқда?\nБулар оддий саволлар эмас ва жавоби ҳам оддий бўлмайди. Ҳар бир удум ва анъананинг тарихи бор. Жумладан тўйларнинг ҳам. Лекин охирги йилларда аксарият одамлар тўйнинг асл мақсадини батамом эсдан чиқарди. Оқибатда жамиятимизда, одамлар ўртасида бир биридан ўзиш, ҳасад қилиш иллатлари кучайди. Бу бемаъни “мусобақалар”дан бугун нафақат битта оила, балки бутун жамият зарар кўрмоқда. Ажралишлар сони кескин ортиб, оилалар қарз устига қурилиб, турли зиддиятлар вужудга келмоқда. Исрофгарчилик ортмоқда.\nДавлатимиз раҳбари бу муаммонинг асл сабаби ва ечимларини бир неча барта жонкуярлик билан таҳлил қилди. Ҳозирда Олий Мажлис Сенати томонидан тўй ва маросимларни ихчамлаштиришга қаратилган Қарор лойиҳаси халқимиз муҳокамасига қўйилган. Мазкур Қарор ва Низомда қандай тартиблар белгиланади? Тўйдан тежалган маблағга нималар қилиш мумкин? Хориждан кириб келаётган устига асал суртилган “заҳар”ни едиришдан мақсад нима? Маънавий мустамлакага айлантириш эмасмикан?\nХалқаро пресс клубнинг “Маслаҳатли тўй тарқамас ёхуд таназзулга олиб бораётган ҳой-у ҳаваслар” мавзусидаги навбатдаги таҳлилий сессиясида мазкур долзарб муаммолар таҳлил қилинади. Сессиянинг биринчи қисми бугун “Ахборот 24” дастуридан сўнг намойиш этилади


Икки эди, уч бўлди\nЎзбекистонда 21 январдан бери ҳибсда сақланиб, транспорт прокуратураси томонидан тергов қилинаëтган журналист ва инсон ҳуқуқлари ҳимоячиси Умида Ниëзова иши юзасидан тергов жараëни тугагани маълум бўлди.\n“Тергов тугади. Ҳозир суд материаллар билан танишаëтган экан. Бизга айтишларича, Умидага учта модда бўйича айблов қўйилибди. Илгари иккита айблов бор эди”, - деди журналистнинг укаси Рустам Ниëзов.\nШу пайтгача У.Ниёзовага чегарани ноқонуний кесиб ўтиш ва контрабанда айблари қўйилаётган эди. Транспорт прокуратурасидаги манбанинг “Озодлик”ка билдиришича, энди унга Жиноят кодексининг 244-1-прим моддаси бўйича янги айблов илгари сурилган.\nБу моддага кўра, “диний экстремизм, сепаратизм ва ақидапарастлик ғоялари билан йўғрилган, қирғин солишга ëки фуқароларни зўрлик билан кўчириб юборишга даъват этадиган ëхуд аҳоли орасида ваҳима тарқатадиган маълумотлар ва материалларни ҳар қандай шаклда тарқатиш, агар бу ҳаракат диний ташкилотлар, чет эл давлатлари ва фуқароларидан олинган молиявий ëки бошқа моддий ëрдамдан фойдаланиб содир этилган бўлса, беш йилдан саккиз йилгача озодликдан маҳрум қилиш билан жазоланади”.\nУ.Ниëзова аввалига ўтган йилнинг 21 декабрида Бишкекдаги анжумандан қайтиб келаëтганида Тошкент аэропортида ушланиб, қаттиқ текширувдан сўнг қўйиб юборилган эди. Шундан кейин у ўз тақдиридан хавотирланиб Қирғизистонга чиқиб кетди ва БМТ қочқинлар идорасида қочқин мақоми сўровчи сифатида рўйхатга олинди.\nШу йилнинг 21 январида эса У.Ниëзова номаълум тарзда Қирғизистондан бедарак йўқолди. 26 январь куни У.Ниëзованинг Тошкент шаҳри транспорт прокуратурасида экани маълум бўлди.\nЎтган йил 21 декабрда “Озодлик”ка интервью берган У.Ниëзова ўзига қўйилган айблар “бўҳтон” эканини айтганди.\n“Бу гаплар ҳаммаси бўҳтон. Улар контрабанда, деб айтаëтган компьютер менга тегишли шахсий мулк. Компьютерда ҳеч қандай аксилконституциявий материаллар йўқ”, - деган эди журналист.\nАйни пайтда “Ҳьюман райтс уотч”, “Халқаро амнистия”, “Чегара билмас мухбирлар” ташкилотлари ва халқаро ПЕН-клуб У.Ниёзованинг озод этилишини талаб қилиб чиқди.\nАндрей Битов, Вольф Бирман, Гиви Маргилашивили, Шавкат Абдусаломов, Андрей Глюксман каби таниқли арбоблар ҳам У.Ниëзова озод қилинишини сўраб, Ўзбекистон президенти номига мактуб жўнатди.\n32 ёшли У.Ниёзова Москвадаги Экстремал журналистика маркази ва “Оазиз” журналининг Ўзбекистондаги мухбири бўлган, ҲРУнинг Тошкентдаги ваколатхонасида таржимон бўлиб ишлаган.


Ироқда судланган аёлларнинг бир қисми болаларини ватанига беришга рози эмас\nИроқда судланган тожик аёлларининг бир қисми гўдаклик ёшидаги фарзандларини ватанига қайтариб беришга рози эмас.\nТожикистоннинг Саудия Арабистонидаги дипломатик ваколатхонаси маълумотларига кўра, Ироқдан Тожикистонга юбориш учун бор-йўғи 95 нафар бола рўйхатга олинган, бироқ қонун бўйича уларнинг Ироқ қамоқхоналарида узоқ вақт қоладиган оналари бунга розилик бериши керак. Бунга рози бўлмаганлар ичида хатлонлик 38 ёшли Зебунисо ҳам бор. Унинг ота-онаси оламдан ўтиб кетганига анча бўлган, яккаю ёлғиз акаси эса на у ҳақида ва на унинг икки нафар фарзанди ҳақида эшитишни истайди.\nЗебунисо 2015 йилда турмуш ўртоғи билан Ироққа келади ва “Ислом давлати”га қўшилади. Орадан бир йил ўтиб унинг эрини ўлдиришади, Зебунисонинг ўзини эса 2017 йилда Мосулни озод қилиш пайтида ушлашади. Бу аёл умрбод қамоқ жазосига ҳукм этилади, аммо фарзандаларини ватанига юбориш имконияти берилади.\nЗебунисонинг акаси пул ишлаш учун Россияда юрибди. Унинг хотини Сарвиноз Ғуломованинг айтишича, у синглиси Ироққа кетиб қолгани ва оиласига иснод келтирганидан ғазабда. Ҳар қандай вазиятда ҳам, давом этади у, ҳеч ким улар билан Зебунисонинг фарзандлари тақдири юзасидан боғланмаган.\nТожикистоннинг Қувайт ва Ироқдаги элчиси Зубайдулло Зубайдзоданинг 21 январь куни таъкидлашича, Ироқда суд қилинган 43 аёлнинг 14 нафари болаларидан ажралишни истамаган. “Уларнинг кўпчилиги қариндошлари улардан юз ўгиришгани ва шунинг учун ҳам болалари ҳеч кимга керак эмас деб ҳисоблашади. Биз уларнинг фарзандлари тақдир ҳукмига ташлаб қўйилмаслиги ҳақида кафолат бердик, лекин бу таклифлардан қатъий бош тортишди”, - дейди элчи.\nУнинг сўзларига кўра, дипломатлар судланган ҳамюртларининг қариндошлари билан алоқада ва ҳар қандай йўл билан бўлса ҳам болаларни қайтариб олиб келишга ҳаракат қилишмоқда. “Бу президентнинг топшириғи, ахир болалар ўз ота-оналари қилмишлари учун жавобгар эмас-ку. Агар қариндошлари болаларни қабул қилишни исташмаса, улар давлат қарамоғида бўлишади”, - дея қайд этиб ўтади дипломат.\nСуд қилинган тожик аёллари ва уларнинг болалари рўйхати ҳали тугал эмас ва унинг кенгайиши эҳтимоли бор. Сабаби тожик аёллари ўзларини бошқа давлат фуқаролари деб кўрсатган пайтлар ҳам бўлган.


Саксовул панаси ва қамишлар ораси — бу Қизилқум чўли билан туташиб кетган Айдаркўл соҳилларида моҳир овчилар паналаб, ўлжанинг келишини пойлайдиган энг қулай жой. Айни кунларда ҳам ов мавсуми бошланган, Айдаркўл осмони нотинч, эрта тонг ва ярим тунда милтиқ товушлари атрофдаги сукунатни бузиб туради.\nКўл соҳилларида ҳам қушлар, ҳам чўл ҳайвонлари борлиги туфайли ов ишқибозларининг севимли жойига айланган. Ҳар йили ов мавсумида бу манзилга турли вилоятлардан юзлаб овчилар келади. Улар орасида табиатни севувчи, рухсатномага эга моҳир овчилар ҳам, овни даромад манбаига айлантириб олган, ёввойи табиатга озор етказувчи браконьерлар ҳам бор.\nНавоийлик овчи Элёр Йўлдошевнинг таъкидлашича, овнинг ҳам ўзига яраша машаққатлари бор. Аввало, кутиш керак. Қайси кундир ов бароридан келади, қайсидир куни эса йўқ. Ҳозир овчилар асосан ўрдак овламоқда экан. Ғоз камлиги учун анча машаққат билан отилади.\nЯна бир овчи Ҳамза Раззоқов эса ов жараёни ҳақида шундай дейди:\n“Ов милтиғимдан 15 йилдан бери фойдаланаман. Ўқни эса асосан ўзимиз тайёрлаймиз, бунинг учун барча аппаратларимиз бор. Ўқ отиладиган ҳайвонга қараб турлича тайёрланади. Масалан, ғоз учун алоҳида, ўрдак учун алоҳида. Ов жараёни мен учун хобби. Овга чиқсам дам оламан. Табиатимиз жуда чиройли, ҳаво тоза. Қаранг, қандай гўзал жойлар. Бу ерларга келмаслик мумкинми?! Одам сувни кўриб, қамишларни кўриб маза қилади. Тепадан қушлар учади. Кўп отмаймиз, ов йўлланмасида нечта белгиланган бўлса, шунча овлаймиз. Барчасини қонуний қиламиз, рухсатномамиз бор, “Овчилар жамияти”дан йўлланма оламиз”.\nКундузи кўлга қўнган қушлар тунда шамол кучайса, атрофдаги кичик кўлларга учиб ўтади. Кўчиш асосан эрта тонгда ва кун ботишда юз беради. Овчилар ҳали тонг отмасдан кичик кўллар атрофидаги қамишзорлар орасига беркиниб, ўрдакларнинг учиб ўтишини пойлаб ўтиришади. Айрим овчилар эса ўзи ўтирган жой яқинидаги сувга 40-50 та ўрдак макетларини боғлаб қўйишади. Бу ҳақиқий ўрдакларни чалғитиб, чақириш учун. Пастлаб учган ҳамда макетларга алданган ўрдаклар агарда овчининг отган ўқи тегса, ўлжага айланади.\n“Овчиликка қизиқиш ёшлигимда отамдан ўтган. Отам ҳам, бобом ҳам овчи бўлган. Ҳозирда асосан ғоз, ўрдак, қуён овлаяпмиз. Фарғонада бунақа шароитлар йўқ. Шунинг учун йилда икки марта Навоийга келиб, дам олиб кетамиз. Овчилик асли касб эмас. Паррандани отиб сотиш, шу билан тирикчилик ўтказиш умуман инсонга тўғри келмайди. Энди овга чиқишнинг сарфини ҳисобласа-ку, ўзимиз томонда қўй ёғига ош еймиз. Аммо овнинг сарфи ҳисобланмайди. Ҳозирги кунда дўконларимизда порохларимиз етарлича даражада-ю, нархи сал қимматроқ. Мен НС-21 ярим автомат бешотар қуролидан фойдаланаман. Яхши милтиқ, маза қилиб отаман. Ўзимиз тайёрлаган ўқлар ҳам тушади. Ҳозирда Туркия ва Италия давлатларида ишлаб чиқарилган ов қуроллари ҳам бор. Аммо шу қуролга ўрганиб қолганман.\nОвчиларда ҳеч ҳам ғийбат сўз бўлмайди. Уч-тўртта овчи бир жойга тўпланса, бировни ғийбат қилмайди, ўзларининг ови ҳақида гаплашади. Бирови ўзининг қуролини мақтаса, бирови овчи итини мақтайди. Овчи овчидан бирор нарсани қизғонмайди. Масалан, чойхоналарга борсангиз, сўриларда бегона одамлар ўтиради, лекин улар бир-бирига ўзлари пиширган таомдан беришмайди. Овчиларда бундай эмас. Ов жойларида бир-биримизни танимасак ҳам,албатта тайёрлаган овқатимизни бирга баҳам кўрамиз. Овда янги суҳбатдошлар топасиз”, — дейди фарғоналик овчи Дилшод Нишонов.\nҚуёнлар эса бу ҳудудда ҳамиша бор. Навоий вилояти Овчи-балиқчи спорт бирлашмаси овшуноси Ўткир Жўраевнинг таъкидлашича, белгиланган муддатларда ҳудуддаги ёввойи жонзотларнингсаноғи ўтказилади. Масалан, 1 гектар майдондаги қуёнлар санаб чиқилиб, ҳудуддаги қуёнларнинг ўртача сони чиқарилади. Овчиларга жами миқдордан 8-10 фоизгача овлаш учун йўлланмалар берилади.\nЎткир Жўраев, овшунос:\n“Навоий вилоятида 1 700 нафарга яқин овчи бор. Қайси ҳайвонларни овлаш мумкинлиги ва ов жараёнининг талаблари ҳақида уларга тушунтиришлар ўтказиб борилади. Ҳудудда 13 хил ўрдакларимиз, ноёб қушлардан оққушлар бор. Ҳатто Жанубий Африкадан фламинголар учиб келган вақтлари ҳам бўлган. Сут эмизувчилардан асосан қуён, бўрсиқ, шимолроқ томонларда тўнғизни учратиш мумкин. Овчиларга мавсумий ёки бир маротабалик рухсатномалар берилади. Ҳафтанинг сешанба-чоршанба кунлари тинч кун ҳисобланади, ўқ отилмайди. Айни кунларда фақат сувда сузувчи, яъни ғоз ва ўрдакларга рухсат беряпмиз”.\nАйдаркўлдан ноқонуний равишда балиқ тутиб сотувчи балиқчилар, ов йўлланмаси бўлмасада ўрдак ва қуён овлаб кетувчи овчилар учраб туради. Шу сабабли, ҳудудда Навоий вилояти экология ва атроф-муҳитни муҳофаза қилиш бошқармасининг экологик назорат пунктлари жойлашган. Инспекторлар доимий равишда Айдаркўл сув ҳавзаси ва унинг қирғоқбўйини назорат қилиб боришади. Агар браконьерлар аниқланса ёки овчилар белгиланган талабларга амал қилишмаса, уларга нисбатан маъмурий баённомалар тузилади ҳамда табиатга етказилган зарар ундирилиб, жаримага тортилади.\nОвчиларнинг маълум қилишича, Айдаркўлнинг сув сатҳи йилдан-йилга камайиб бормоқда. Қирғоқ олдинги йилларга қараганда анча чекинган. Иккинчи Оролга айланмаслиги учун Айдаркўлни ҳам, унинг ёввойи табиатини ҳам асраш керак. Агар овчилар овчилик маданияти ва белгиланган тартибларга амал қилишса, бу ҳудудда ҳали кўп йиллар ов қилиб, ҳордиқ чиқаришади.\nХаражати кам, даромади яхши машғулот – навоийлик саватчи кунига 10дан ортиқ сават тўқиб сотяпти\n15:21 / 16.12.2021\nАйдар-Арнасой кўллар тизими экологик фожиа ёқасида. Ҳукуматга парламент сўрови юборилди


Bloomberg: Саудия Арабистони АҚШ, Европа ва Осиё учун мўлжалланган нефть нархини оширади » Новости Узбекистана сегодня: nuz.uz\nНовости Узбекистана → ИҚТИСОДИЁТ ва БИЗНЕС → Bloomberg: Саудия Арабистони АҚШ, Европа ва Осиё учун мўлжалланган нефть нархини оширади\n03-02-2017 12:53 0 556 Рейтинг1 Чоп этиш\nBloomberg: Саудия Арабистони АҚШ, Европа ва Осиё учун мўлжалланган нефть нархини оширади\nСаудия Арабистони март ойидан АҚШ, Европа ва Осиёга экспорт учун мўлжалланган нефть нархини оширади. Бу ҳақда мамлакатнинг Saudi Aramco давлат нефть компанияси манбаларига таяниб, Bloomberg маълум қилди.\nЖумладан, нефтнинг енгил нави нархи осиёлик мижозлар учун 30 центга ошган, бироқ унинг охирги нархи кўрсатилмаган. АҚШ, Шимоли-Ғарбий Европа, Ўрта Ер денгизи ва Осиёда сотиладиган барча нефть турлари нархи ошган.\nЎтган йили ҳам Saudi Aramco Осиё ва АҚШ учун нефтининг деярли барча турларига нархларни оширганди.\nЭкспертлар 2016 йил бошидан нефть котировкаларининг 80 фоизга кўтарилгани Саудия Арабистонига хом ашё баҳосини оширган тақдирда ҳам дунёдаги йирик экспортчи мақомини сақлаб қолишига ишонч уйғотганини таъкидламоқда.\nСаудия Арабистони 2016 йилда Хитойга нефть етказиб бериш бўйича Россия, Уммон, Ангола ва Ироқ билан рақобат қилган. Йил якунларига кўра, Россия бу борада Саудия Арабистонини ортда қолдирган ва Хитойга 16,87 млрд долларлик 52,5 млн тонна нефть сотган. Саудия Арабистони эса Хитойга 15,57 млрд долларлик 51 млн тонна нефть сотган.


09.08.2018 21:40 0 412\nГерманияда 2006–2016 йиллар мобайнида 14-17 ёшли ўсмирлар сони 470 мингга камайди, дея хабар беради «Анадўлу» ахборот агентлиги.\nГермания федерал статистика офисининг (Destatis) маълум қилишича, мамлакатда 2006 йилда умумий аҳоли сонининг 4,4 фоизини эгаллаган 14-17 ёшлилар сони 2016 йилда 3,8 фоизга тушган.\nГермания 82 миллион 850 минг аҳолига эга давлат сифатида Европа мамлакатлари орасида аҳолиси энг кўп бўлсада, сўнгги пайтларда бу мамлакат аҳолиси қариб боряпти.\n«Destatis»нинг 2015 йилги таҳлилларига кўра, мамлакатда 65 ёшдан юқори бўлган аҳоли сони ортиб бормоқда. 2013 йилда 80,7 миллион нуфусга эга Германияда 65 ёшдан юқори бўлган аҳоли сони 20 миллион эди. 2060 йилга бориб 67,6 миллионга тушадиган мамлакат аҳолисининг 33 миллионини 65 ёшли кишилар ташкил қилар экан.\n2020 йилдан Германияда кексалар сони кескин ошиб борар экан.


20 май 2022, Тошкент вақти: 08:18\n2021 йилнинг дастлабки олти ойида Ўзбекистонда 390 минг 700 чақалоқ туғилган.\nДавлат статистика қўмитасининг билдиришича, Ўзбекистон мустақилликка эришган 1991 йилдан то шу кунгача бўлган 30 йиллик даврда туғилишлар сони 16,4 фоизга кўпайди.\nСтатистик маълумотларда қайд этилишича, 1991 йилда 723 420 чақалоқ туғилган. Шундан 372 193 нафари, яъни 51,4 фоизи ўғил бола, 351 227 нафари, яъни 49,6 фоизи қиз бола.\n2020 йилда эса 841 817 бола туғилган. Улардан 436 351 нафари, яъни 51,8 фоизи ўғил бола, 405 466 нафари, яъни 49,2 фоизи қиз бола.\nҚўмита 2021 йилнинг дастлабки олти ойида Ўзбекистонда 390 минг 700 чақалоқ туғилганини қайд этган.


АҚШ президенти Доналд Трампга кўра, мамлакатда янги намунадаги коронавирус қурбонлари сони пасаймоқда. Айни чоғда, вирусни юқтириш ҳолати ортиб бормоқда, дейилади Жонс Ҳопкинс университети маълумотларида. Бугунги кунда, мамлакатда 2,85 млн.дан ортиқ кишида вирус аниқланган.\nАмерика Қўшма Штатлари президенти Дональд Трампнинг Twitter саҳифасида ёзишича, мамлакат ҳудудида вирусни юқтирганлар сони ўсаётганига қарамай, янги коронавирусдан ўлим ҳолатлари пасайиши кузатилмоқда.\n“Хитой вируси билан зарарланиш сони оммавий текширувлар боис ортиб боряпти. Ўлимлар камроқ рўй беряпти. Унинг кўрсаткичи паст ва барқарор. Сохта хабарлар тарқатувчи ОАВ бу ҳақда хабар қилишлари керак, шунингдек, янги иш ўринлари рекорд ўрнатаётганини ҳам”, - деб ёзган Оқ уй раҳбари.\nШу бугунги кунгача, Жонс Ҳопкинс университети маълумотларига кўра, АҚШда янги коронавирусдан 129,7 минг киши ҳаётдан кўз юмди.


ФК "Бухоро" клубининг расмий сайти фаолияти ҳақида / CHAMPIONAT.asia\nФК "Бухоро" клубининг расмий сайти фаолияти ҳақида\n31 янв 12:55\nОлий лигада «Бухоро» ўз сайтига эга бўлмаган ягона жамоаси клуб ҳисобланади.\nБу эса ПФЛ қонунларига зид. Афсуски ПФЛ ўз регламентига бўй сунмаганларни тўғри жазолай олмайди. Баъзан моддий тарзда жаримага тортади. Аммо доим пул билан жазоланиш керак эмас. Ҳаттоки ОФК комиссияси келган пайтда ҳам сайтига эга бўлмаган клуб ҳуддики мухлислар учун эмасдек. Бухорода футбол аввалдан бўлган. Мухлисни ҳурматини жойига қўйиш эса клуб раҳбариятини бурчи. Жамоада мутахассис йўқ эмас. Азиз Солихов бир неча йиллардан бери сариқ чақага клубда фаолият олиб боради. Унинг аҳволи «Андижон»никидан анча хароб. Экипировка тугур клуби билан бирон маротаба сафар ўйинига бормаган. Аммо жамоага бўлган муҳаббати туфайли UCOZ тизимида текинга сайт очиб олган. Олий лига ўйинларини мунтазам тўғридан — тўғри ёритиб боришга ҳаракат қилади. Ҳаттоки ўртоқлик учрашувларини ҳам. Бунинг учун бу кишига раҳмат айтамиз. Тарихий шаҳримизнинг тарихий жамоаси бўлган «Бухоро»га битта сайт очиб беришни эплай олмаётган жамоа бошқарувидаги кишиларга ҳам ҳайронсан. Азизга Бухорода Олим Жўраев ёрдам беради.\nБугунда клубга келаётган хорижлик футболчилар аввало клуб тарихи ва бугуни билан танишиш мақсадида сайтига киради. Аммо «Бухоро» текин рекламадан фойдаланмаяпти. Улар учун сайтни боридан йўғи яхши. Чунки сайтда хабар чиқмайди. Танқид ҳам бўлмайди. Ишламаган сайт танқид ҳам қилинмайди. Бир томондан яхши ўйланган. Агар сайт очилса уни кимдир бошқариши керак. Бу эса пул. Яхшиси бу пулни…\nМухлислар учун ишлаётган Азиз Солиховга раҳмат айтамиз. Бу киши ном учун натижаларни ўзининг твиттердаги саҳифасида ҳам бериш мумкин. Ундай қилмайди. Сайти бўлмаса ҳам твиттерда жамоаси учун расмий аккаунт очган.\nМаслаҳат: Азиз Солихов. Сиз шунча қийинчиликларга қарамай фаолиятингизни давом эттираверинг. Биз мухлисларга бу ишингиз мақул келяпти.\n«Бухоро» ФКга: Раҳбарлар, илтимос агар сиз футболимизни тараққий этишида кичик эпизодда қатнашишни истаётган бўлсангиз тезкорлик билан сайтингизни ташкил этинг. Сиз тарихда эмас, келажак, бугун 2014 йилда яшаяпсиз. Тарихга бой шаҳрингизни юзи бўлган «Бухоро» жамоаси постида ўтирибсиз. Маъсулиятни ҳис қилинг.\nП.С: Бу Азиз Солиховнинг закази эмас.\nМатбуот котиби: Азиз Солихов\nМанба\t: uzfootballmedia.blog.ru


Мусобақа мағлубият билан бошланди | "NAVBAHOR" FUTBOL JAMOASINING RASMIY WEB SAHIFASI\nМусобақа мағлубият билан бошланди\nБугун жамоамиз ПФЛ кубогидаги иштирокини бошлади. Турнирни “С” гуруҳида ўтказаётган футболчиларимиз дастлабки турда биринчи лига вакили “Обод” жамоаси билан баҳс олиб боришди. Мураббийлар барча футболчиларга ўйнаш имконини бериш мақсадида бу сафар камроқ майдонга тушаётган ва кўрикдан ўтаётган легионерларга имкон беришди. Учрашувнинг биринчи бўлимида ҳар икки жамоа аъзолари ҳам бир қатори ҳужумларни уюштиришган бўлсада, дарвозалар олдида ўта хавфли вазиятларни юзага келтира олишмади.\nИккинчи бўлим бошларида “Обод” футболчилари Дониёр Усмонов қўриқлаётган дарвозани нишонга олишни уддасидан чиқишди. Футболчиларимиз ҳисобни тенглаштириш учун харчанд уринмасинлар рақиб дарвозасига йўл топа олишмади. Шу тариқа жамоамиз ПФЛ кубогидаги иштирокини кичик ҳисобдаги мағлубият билан бошлади. Навбатдаги турда “Навбаҳор” Ғузорнинг “Шўртан” клуби билан куч синашади.\n“Обод” жамоасига қарши ўйинда жамоамиз таркиб қуйидагича кўринишга эга бўлди: Дониёр Усмонов, Бобир Акбаров, Юрий Рижко, Ботир Тўрабоев, Роббим Ҳасанов, Алишер Маҳмудов, Илҳом Бойдедаев, Отабек Валижонов, Аъзам Алиев, Сергей Георгиев, Вадим Чемиртан. Захирадан майдонга тушганлар: Мўйдин Мамазулунов, Ғайрат Жўраев, Омон-Биик Ҳалилов, Муҳаммад Расулов.


Наркокурьерлар шифохонага ётқизилди\n06 декабр 2020, Тошкент вақти: 02:45\nСалкам бир килограмм героинни ютиб ошқозонида олиб ўтишга ҳаракат қилган Тожикистоннинг икки фуқароси Ўзбекистонда қўлга олинди. 19 ва 23 ёшли бу икки йигит Хўжанд-Саратов поездида қўлга олинган.\n“Press-uz.info” ахборот агентлиги хабарига кўра, тожикистонлик йигитлар 380 та резина капсулага ўралган 870 грамм героинни ютиб ошқозонида олиб кетаётганида йигитлардан бирининг соғлиғи ёмонлашиб, унга тиббий ёрдам зарур бўлиб қолган. Шеригининг аҳволини кўрган иккинчи йигит ҳам резина капсулада героин ютганини тан олган.\nҚорақалпоғистоннинг Қўнғирот темир йўл бекатида тожикистонлик икки наркокурьер шифохонага ётқизилган. Йигитлар героинни Тожикистоннинг Сўғд вилоятидаги Матчин туманидан олиб, Ўзбекистон ва Қозоғистон орқали Россияга етказмоқчи бўлган.